Kenapa Manusia Tiada Tulang Penis?

*PERHATIAN: Artikel ini hanya sekadar perkongsian ilmu dan penyampaikan fakta sains saja. Tidak diselit dengan sebarang agenda yang tidak diingini. Baca atas risiko sendiri.*

Sejak organisma pertama lahir di Bumi yang telah stabil dari kelahiran yang maha dahsyat, ia berkembang menjadi kumpulan-kumpulan organisma yang beradaptasi terhadap zon-zon habitat yang berbeza. Kemudian berkembang lagi saat iklim Bumi dan kawasan geografi berubah. Perubahan alam yang mendesak organisma turut berkembang dinamakan sebagai pemilihan alam (natural selection).

Perubahan fizikal dan fisiologi demi memenuhi pemilihan alam, kemudian berjaya menjadi antara hidupan yang mampu beradaptasi dalam keadaan Bumi yang baru. Proses hidupan yang beradaptasi sehingga berjaya dari ‘tapisan’ bencana alam semula jadi ini dinamakan sebagai evolusi. Proses evolusi telah sebati dalam dunia flora dan fauna agar golongan mereka kekal hidup di Bumi.

Setiap hidupan, sama ada haiwan atau tumbuhan mempunyai keunikan masing-masing demi meneruskan kehidupan dalam habitat yang penuh dengan cabaran. Seperti haiwan herbivor, haiwan ini harus mahir meneliti tumbuhan mana satu yang boleh dimakan. Tumbuhan juga harus berikhtiar untuk mencari cahay matahari, sama ada dengan menjalar atau meninggikan pohon.

Namun, terdapat satu ciri atau lebih tepat ialah jenis tulang yang hanya ditemui dalam tubuh haiwan, tetapi tidak ditemui dalam tubuh manusia walaupun kedua-duanya berada kumpulan yang sama, iaitu mamalia.

Tulang tersebut ialah tulang penis. Apakah itu tulang penis? Apakah fungsinya sehingga haiwan memerlukannya? Mengapa manusia tidak mempunyai tulang penis? Adakah ia melibatkan keperluan bagi haiwan saja dan tidak bagi manusia?

Kewujudan Tulang Penis

Nama umum bagi tulang penis ialah ‘Baculum’. Baculum berasal dari kata ‘baklon’, kata dari bahasa Greek yang bermaksud batang. Kemudian kata ‘baculum’ dari bahasa Latin diambil yang bermaksud tongkat dan batang. Seperti yang kita faham secara literal, tulang penis ialah tulang yang dikhaskan dalam sistem pembiakan haiwan jantan terutamanya dalam organ bernama penis.

Tulang penis tidak bersambung dengan rangka dan tidak mempunyai penghubung dengan sebahagian tulang lain. Tulang ini hanya berfungsi jika penis mengalami ketegangan. Rupa baculum sebenarnya pelbagai mengikut spesis haiwan. Ada baculum mempunyai hujung yang bulat, ada hujungnya yang mempunyai gigi dan berbentuk sudu, dan mempunyai rupa garfu!

Baculum terbesar yang pernah direkodkan ialah milik spesis walrus atau anjing laut yang telah pupus. Panjang baculum spesis walrus ini ialah 137 cm. Tulang spesis walrus kini juga besar namun panjangnya hanya 0.6 meter.

Apakah Fungsi Tulang Penis?

Fungsi baculum adalah pelbagai mengikut spesis haiwan dan tidak ada satu fungsi yang kekal. Boleh dikatakan setiap spesis haiwan berbeza mempunyai baculum yang berbeza fungsi utamanya. Pengkaji bernama Anna Nele Herdina bersama kumpulan penyelidikannya menjelaskan kepelbagaian fungsi baculum dalam artikel mereka yang telah disiarkan dalam laman web Journal of Anatomy.

1)Mengekalkan ketegangan penis

Fungsi baculum ini hanya terdapat dalam spesis anjing. Contohnya semasa fasa pensenyawaan pasangan anjing. Penis anjing sebenarnya lembik dan tidak dapat menegang dengan baik. Maka, baculum menjadi peranan utama dalam tegangkan penis supaya proses pensenyawaan terjadi. Hujung baculum yang bulat juga mempunyai fungsi untuk memudahkan penis memasuki dalam organ pembiakan anjing betina atau vagina.

Namun tidak semua spesis haiwan mempunyai hujung baculum yang bulat. Dalam artikel ditulis oleh Charles Long dan Theodore Frank dalam laman web Journal of Mammalogy, mereka berdua menulis tentang rupa hujung baculum milik tupai tanah yang berbentuk sisir. Rupa hujung baculum sebegitu tidak berfungsi untuk memudahkan kemasukan penis, ia sebenarnya lebih kepada merangsangkan vagina pasangan sebelum pensenyawaan.

2)Melindungi saluran air kencing/urethra

Fungsi ini dibentang dahulu kerana percaya bahawa tulang ini melindungi saluran dari cedera semasa pasangan haiwan melakukan pensenyawaan. Tetapi menurut Anna sendiri, fungsi itu tidak ada kaitan dengan melindungi saluran tersebut. Tulang penis hadir cuma memudahkan ketegangan penis dan memudahkan aliran sperma ke ovum betina.

Contohnya seperti spesis beruk. Saiz baculum spesis ini kecil saja dan lokasinya di bahagian hujung penis. Kedudukan baculum ini membatalkan fungsinya sebagai pelindung urethra.

3)Sebagai panduan untuk air mani mengalir ke organ serviks pasangan betina

Fungsi ini ditemui dalam spesis Honey Badger. Fungsi tersebut bergantung kepada hujung baculum yang berbentuk kon aiskrim. Bentuk hujung baculum ini membantuk penis jantang membuka ruang serviks betina dan menghantar air mani terus ke organ tersebut. Hujung baculum itu juga berupaya mengeluarkan air mani jantan lain kerana honey badger betina biasanya bersenyawa dengan beberapa ekor si jantan.

Strategi pensenyawaan honey badger ini dipanggil sebagai ‘offensive sperm competition’. Strategi ini selari dengan sifat ganas haiwan ini apabila melakukan pensenyawaan, bersaing sperma siapakah mampu menembusi ke ovum betina.

4)Merangsang sistem pembiakan haiwan betina untuk menghasilkan ovum

Pengkaji percaya bahawa walaupun bermacam-macam rupa hujung baculum, setiap hujung baculum mempunyai fungsi sebegini setelah melalui beberapa fasa evolusi proses pembiakan haiwan.

5)Menahan daya tekanan vagina

Fungsi ini dibentangkan dalam artikel yang disiarkan oleh laman web Scientific American. Teori ini menerangkan baculum membantu penis tidak merasa sakit apabila berada dalam vagina.

6)Membantu panjangkan tempoh pensenyawaan

Tempoh pensenyawaan atau ‘intromission’ adalah mekanisma yang penting dalam melaksanakan proses pensenyawaan pasangan haiwan. Tempoh ini diperlukan bagi memastikan si betina tidak bersenyawa dengan jantan lain dan memastikan si jantan merembeskan air mani sebanyak mungkin ke serviks.

Dalam proses pembiakan spesis anjing, tempoh pensenyawaan bertahan dari setengah jam hingga sejam lamanya, namun ketika dalam tempoh tersebut si jantan banyak kali merembes air mani. Berbeza dengan manusia, tempoh pensenyawaan cuma bertahan selama 7 hingga 13 minit sehinggalah si lelaki berupaya rembeskan.

Manusia Mempunyai Tulang Penis?

Ini persoalan yang penting setelah kita mengetahui kewujudan dan memahami fungsi baculum ini. Adakah manusia mempunyai baculum? Menurut artikel dari laman web The Guardian, tulang penis wujud dalam haiwan mamalia pada 95 juta tahun dahulu, kemudian wujud dalam kumpulan primat pada 50 juta tahun dulu. Tulang penis cepat berevolusi sehingga setiap haiwan mamalia termasuklah primat mempunyai pelbagai bentuk tulang penis zaman berzaman.

Hanya manusia dan spesis spider monkey saja tidak mempunyai tulang penis. Penjelasan yang dikira munasabah jika melibatkan unsur agama ialah ‘tulang rusuk Adam’ yang Tuhan keluarkan sebenarnya ialah tulang penis. Namun ini sekadar teori saja, tidak ada unsur menentang kejadian Nabi Adam AS.

Selain teori ini, teori seterusnya ialah ketidakrelevan manusia mempunyai tulang penis. Bayangkan kalau dua orang lelaki bergaduh, banyak bahagian tubuh kena belasah sehingga lebam. Bayangkan jika bahagian organ pembiakan dibelasah? Silap haribulan pecah tulang penis dan boleh jadi lelaki tersebut mandul. Bukan bahayakah jika tulang ini wujud dalam sistem pembiakan lelaki?

Lagi satu, ada logik juga mengapa manusia tidak harus mempunyai tulang penis. Manusia apabila berpasangan tidak perlu berebut dengan lelaki lain. Dalam pensenyawaan, ovum hanya menerima satu sperma saja dari jutaan sperma, kemudian tutup terus dari diterima sperma kedua. Jadi, proses pensenyawaan manusia lebih mudah dari spesis haiwan lain yang galakkan perebutan mendapat si betina apabila musim membiak.

Maka, tulang penis atau baculum tidak perlu wujud dalam sistem pembiakan manusia. Walau bagaimanapun, terdapat artikel dalam laman web Journal of Andrology memberitahu bahawa nenek moyang manusia dulu sebenarnya mempunyai baculum, kemudian spesis manusia berevolusi sehingga tulang ini berubah menjadi sebahagian tisu dalam sistem pembiakan kerana ia tidak diperlukan lagi. Teori ini nampak munasabah tetapi sehingga sekarang masih tidak menemui sebarang tulang penis dalam rangka manusia kuno.

Apa-apa pun teorinya, kita masih tidak tahu adakah manusia mempunyai tulang penis. Atau para lelaki sememangnya tiada tulang ini. Lagipun seronok ke ada tulang penis ni?

RUJUKAN:

Bauer, Forest.6 May 2022. What Do Dogs and Other Mammals Have That Humans Don’t? A Penis Bone. Ancient Origins.


Kenapa Kita Belum Jumpa Makhluk Asing Lagi?

Alam Semesta yang terbentang luas ini terlalu banyak mempunyai misteri saintifik. Ilmu manusia yang terhad masih belum berjaya merungkaikan semuanya. Namun hipotesis semasa berkaitan kehidupan makhluk asing masih berkekalan. Terdapat hanya suatu planet sahaja yang mempunyai kehidupan. Realiti ini amat mengejut dan menimbulkan pelbagai tanda tanya, kerana sebanyak 4,160 planet telah diketahui berada di luar Sistem Suria. Planet yang paling dekat dengan Bumi ialah Proxima Centauri b.

Terletak hanya 4.22 tahun cahaya (ly), eksoplanet ini sering dikaji. Cuma setakat ini kebolehan untuk manusia hidup di planet tersebut masih belum dikenalpasti. Proxima Centauri b mempunyai tekanan angin suria jauh lebih tinggi berbanding Bumi. Jadi berkemungkinan besar eksoplanet ini tidak mempunyai lapisan atmosfera pun.

Luyten b pula merupakan sebuah eksoplanet di buruj Canis Minor (sekitar 12.36 ly) yang didapati sedang mengorbit bintangnya dalam zon agak bersesuaian dengan kehidupan. Eksoplanet ini dijangka mempunyai air (atau sekadar cecair) walaupun berjisim 2.9 kali ganda berbanding Bumi (sekaligus bukti planet berbatu).

Namun usah tertipu dengan angka-angka tahun cahaya. Sebarang ekspedisi dengan teknologi semasa akan tiba di Proxima Centauri b 81,000 tahun selepas pelancaraan. Dengan Luyten b yang terletak 4.2 kali ganda lebih jauh, bermakna ekspedisi ke sana memerlukan 341,820 tahun pula. Pada masa itu, tulang manusia mungkin hanya tinggal habuk – dan kapal angkasa mungkin terlangg4r batu angkasa.

Teorinya jelas. Terlalu banyak eksoplanet yang mempunyai kebarangkalian tinggi untuk kehidupan. Tetapi hanya Bumi sahaja yang berkehidupan. Persoalan ini pernah difikir para saintis; antaranya ialah Michael H. Hart yang membentangkan beberapa hujah:

Tetapi di sebalik segala persoalan dan pertikaian, teori dan hipotesis, serta realiti dan fiksyen – kenapa makhluk asing masih belum ditemui?

Kalau dibandingkan Antarktika dan Amazon dari segi kepelbagaian biologi, jelas sekali wujud jurang yang sangat besar. Begitu juga dengan planet-planet lain. Berbanding Amazon, kawasan Antarktika mempunyai suhu dan keadaan yang tidak begitu sesuai dengan haiwan sedunia. Sebab inilah buaya laut Australia tidak pernah mengembara jauh ke sana, sedangkan spesis sedemikian boleh hidup selama 70 tahun dan berenang selaju 26 km/h. Pada kelajuan tersebut, buaya sedemikian hanya perlu dua minggu sahaja untuk tiba di Antarktika.

Jarak sedemikian tetap menjadi penghalang, oleh kerana kesesuaian suasana. Jika tiada eksoplanet di luar sana sesuai dengan kehidupan asing, maka takkan mungkinlah peradaban boleh dibangunkan.

Andainya ada planet seperti Bumi (atau sesuai dengan kehidupan asing), berkemungkinan juga mereka tidak cukup maju untuk memancarkan isyarat ke Bumi (ataupun mereka tidak tahu pun Bumi wujud). Setakat ini siaran radio manusia pun telah dipancarkan sejauh 200 ly – itu hanyalah sebutir habuk sahaja untuk dibandingkan dengan saiz keseluruhan angkasa. Jika spesis asing tiga kali ganda lebih maju berbanding manusia, 600 ly bukanlah suatu angka yang boleh mendabik dada. Jarak tersebut tidak sampai selangkah pun pada skala Alam Semesta.

Seorang peserta haji menyimpan duit sebanyak mungkin dan kemudian menaiki pesawat. Beliau mendarat di Moscow. Puas beliau mencari Ka’abah di Moscow, sampai sudah tidak jumpa. Begitulah analogi berkaitan dengan makhluk asing. Semua spesis berkenaan (manusia dan makhluk-makhluk asing) tidak mencari di tempat yang betul. Selama 80 tahun manusia usaha mencari dengan teleskop dan radio, sampai sekarang masih belum ditemui – ini kerana seperti yang dikatakan Bumi ini lebih kecil dari habuk bagi saiz angkasa.

Afrika misalnya mempunyai komuniti yang hidup tidak pakai baju. Apabila salah seorang daripada mereka berjaya menyelesaikan masalah pecahan misalnya, orang tersebut dianggap paling pandai. Namun matematik pecahan telah diketahui diseluruh dunia. Begitulah analoginya bagi topik ini. Mungkin makhluk asing sudah mempunyai teknologi terlalu maju yang imbasan radio ini hanyalah picisan sahaja. Bayangkan juga beruk siamang di atas pokok – mungkin itulah darjat manusia di sisi mereka, kerana mereka telah menemui lebih banyak spesis (yang lebih maju untuk difikirkan dan dikaji berbanding manusia ini).

Despacito merupakan lagu paling kerap ditonton di YouTube – seramai 6.6 bilion penonton. Andainya agen makhluk asing menukarkannya menjadi cahaya, induknya sejauh 600 ly perlu menunggu 600 tahun untuk penghantaran data dijayakan. Pada masa mereka mengkaji, tahun semasa sudahpun 2620 dan mereka mungkin bergelut memikirkan kultus apakah yang terlalu taksub dengan suatu lagu sampai 6.6 bilion kali diulangi.

Kesimpulan

Terdapat banyak sebab lagi yang mengandaikan kenapa makhluk asing belum ditemui. Mungkin semuanya salah. Ataupun semuanya betul. Namun hakikatnya, jika makhluk asing berjaya ditemui, terdapat juga kebarangkalian tinggi yang ada spesis-spesis lain pun. Realiti tersebut seharusnya difikirkan semua – kerana mungkin suatu hari nanti mereka tiba di sini untuk tanya mukjizat apa diburu manusia sampai 6.6 bilion kali diulangi Despacito.


Puak Konspirasi Merepek Lagi Pasal Chemtrails

Bos besar minta kami ulas sikit pasal chemtrails. Mereka serabut katanya. Semua benda mereka rancang. Berbilion-bilion belanja dalam projek “Top Secret”. Tetapi entah macam mana, orang Melayu boleh tahu juga. Jadi kami pun terpaksalah beri penjelasan sedikit sebanyak tentang kononnya ada chemtrails di langit yang bertujuan untuk menyakitkan tubuh badan. Dan kalau ada yang telan mukadimah ini bulat-bulat, tu tandanya tak perlu chemtrails untuk benakkan otak. Cakap lebih kang kena masuk melaka pula. Jadi kita pergi terus ke bab chemtrails.

Sebenarnya anutan pasal chemtrail ini bukan ilham cetusan orang Malaysia. Mana pernah puak konspirasi bawa idea asli. Semuanya sekadar ceduk sana sini dan ditabur rencah rasa bagi sesuai untuk tatapan tempatan. Kalau Malaysia, tuduh Yahudi – senang cerita. Kalau Barat pula, tuduh Islam – lagi senang cerita untuk kaburi otak penonton Fox News. Sekadar contoh: vaksin diisytihar halal. Jadi orang Barat gelabah lebih, “they are feeding halal on us! Slowly we will be brainwashed for Sharia!” (mereka sedang paksa kita telan benda halal. Tak lama lagi kita akan dibasuh otak untuk terima Syariah!).

Cukup untuk elemen takut-menakutkan saja. Asas yang sama diguna pakai dalam bab chemtrails. Kena bagi ada elemen takut. Kemudian letak hujah kononnya bukti. Ambil contoh hujah lencana.

Katanya ini bukti. Tetapi cuba mereka tak tahu ka lencana tu boleh dibeli? Cuba tengok sini. Lebih kurang harga minyak masak 5 kilo jer.

Asas mereka main ini perlu ditambat pada agenda. Macam chemtrails, kononnya untuk menyakitkan rakyat supaya ubat-ubatan boleh dijual. Sama merepek macam lencana mereka buat.

Tetapi sebelum tu, untuk elakkan kita daripada terperngaruh dengan pseudo-saintifik yang disebarkan merata di internet, mungkin kita mulakan bacaan kita pasal sains dengan baca buku kami, The Physicist Odyssey: https://bit.ly/3zyJZcA

Merungkaikan Kedangkalan Chemtrails

Menarik juga untuk kaji minda orang yang percaya bab ini. Mula cuba fikir sejenak. Dunia ini bukan tiada usaha jahat. Punya banyak. The Pentagon Papers. The Lavon Affair. DuPont. Macam-macam hal, tetapi setiap satu didedahkan dengan hujah-hujah kukuh yang tersangat membina. Walau bagaimanapun, seluruh komuniti sains secara berjemaah menolak penghujahan chemtrails. Nak cakap mereka disogok? Tolonglah. Saintis mana kenal setiap seorang dalam komuniti mereka. Malah saintis Rusia sekarang selamba boleh mendedah bukti itu ini untuk meruntuhkan keyakinan dunia pada ilmuwan Barat. Tetapi semua pakat diam kerana tahu hujah chemtrails tidak berasas.

Malah Amerika Syarikat sendiri pantas bertindak memperkenal Rang Undang-Undang 2977 iaitu The Space Preservation Act of 2001 yang mengharamkan sebarang “penggunaan bahan kimia di udara”. Chemtrails, kalau betul wujud, sudah masuk dalam kategori ini, termaktub dalam undang-undang sejak 2001. Tetapi sampai sekarang, siapa yang berjaya disaman? Tiada siapa. Sifar. Nilch. Padahal kalau lepaskan bahan kimia di udara, punyalah senang untuk kumpulkan bukti. Pendudukan sementara Rusia di Pripyat semasa perang sekarang ini pun dah ada bukti bahan radiasi Chernobyl bocor. Buka minda sikit – zon perang pun boleh ada bukti.

Kalau Bukan Chemtrails, Habis Apa?

Apabila pesawat terbang, kita semua boleh nampak sejenis asap yang keluar memanjang… dan kekal buat seketika waktu. Ini bukan asap sebenarnya. Ini adalah jejak kondensasi, atau condensation trails (contrails). Dari sini yang nama chemtrails dicelup masuk. Contrails terdiri daripada air dalam bentuk kristal ais. Wap air daripada ekzos enjin kapal terbang kena pula dengan suhu rendah langit. Maka benda terkeluar adalah contrails, yang akan kekal terapung kerana halus dari segi saiz. Contrails takkan kekal selamanya di langit. Tempohnya bergantung pada cuaca, terutamanya suhu, kelembapan dan kelajuan angin.

Itu saja. Tiada apa yang lain dan mengejutkan. Contrails adalah perkara biasa, yang terbukti takkan mengapa-apakan kesihatan manusia seperti dijaja dengan hujah chemtrails. Kalau sendiri sakit kepala, mungkin kerana terlalu semak memikirkan benda yang dangkal. Mana ubat paracetamol… oh, betul juga – ubat konspirasi. Tak boleh. Buatlah apa yang rasa patut. Dan sebagai penutup, pernah dengar nama Edward Snowden tak? Kalau ikut pada Amerika, lelaki ini adalah pengkhianat. Snowden pernah bekerja untuk pihak NSA Amerika Syarikat. Beliau lari ke Rusia membawa maklumat-maklumat penting yang dibocorkan.

Snowden pernah mencari pasal chemtrails semasa bekerja. Semua akses diguna Snowden. NSA. CIA. Jangan cakaplah. Dan tiada satu akses pun mengiyakan hujah pro-chemtrails. Bermakna Amerika Syarikat sendiri tidak mengusahakan chemtrails seperti dituduh.

Saintis menemui bukti bahawa pengikut teori konspirasi tidak begitu mampu berfikir secara kritis. Namun mereka juga mengesahkan sesiapa saja boleh terbuai dek pengaruh konspirasi. Maka kami bertanggungjawab untuk menjaga dan membantu kalian semua. Kalian dipelawa beli buku MENCABAR TEORI KONSPIRASI kerana mencegah adalah lebih baik daripada mengubati.

Link pembelian: https://thepatriots.store/store/books/mencabar-teori-konspirasi/


Seorang Genius Yang Telah Membuatkan Umat Islam Di Malaysia Mampu Jejak Kaki Ke Bumi Mekah

Pergerakan para Jemaah haji dari Malaysia yang efisien dan lancar sering menjadi buah mulut para Jemaah haji dari negara lain ketika di Mekah. Saban tahun akan ada umat islam dari Malaysia yang menjejakkan kaki ke bumi Mekah. Pasti ramai yang sudah terbiasa melihat satu banggunan berbentuk tabung yang tinggi di Jalan Tun Razak. Itu adalah tentang sebuah konsep yang diasaskan oleh seorang anak melayu yang menuntut di Universiti Maseda, Jepun dalam bidang ekonomi. Pengasas konsep Tabung Haji ini ialah Professor Diraja Ungku Aziz Abdul Hamid.

30 September 1959 menjadi titik permulaan walaupun pada ketika itu, beliau masih lagi berada dalam usia muda telah menulis sebuah kertas kerja yang bertajuk “Rancangan Membaiki Keadaan Ekonomi Bakal Bakal Haji” yang ditujukan kepada kerajaan Malaysia. Hasilnya tertubuh konsep Tabung Haji pada masa itu. Konsep ini mula beroperasi pada 30 September 1963 sebelum ianya diperbaharui pada tahun 1969 apabila sudah bergabung dengan Pejabat urusan Hal Ehwal Haji. Beliau juga turut berpesan:

“Saya lihat orang kampung akan menjual kambing, kerbau atau tanah mereka untuk menunaikan haji. Sekembalinya mereka dari sana, mereka tiada ternakan dan sumber rezeki lagi. Sebab itu, saya cetuskan idea penubuhan Lembaga Urusan dan Tabung Haji (LUTH). LUTH sebenarnya membantu ekonomi orang Melayu untuk jangka masa yang panjang.”

Sehingga hari ini, Tabung haji menguruskan dana melebihi RM 55 billion sekali gus menjadikan Tabung Haji sebagai pengurus Dana Islam terbesar di Malaysia. Selain itu, Tabung Haji juga mengendalikan 8.3 juta pendeposit. Hasil dari pelaburan dan perniagaan yang membawa banyak keuntungan membolehkan Tabung Haji memberikan subsidi mengerjakan haji sebanyak RM130 juta. Jemaah hanya perlu membayar sekitar RM 9900 dan baki akan ditampung oleh Tabung Haji. Kursus Haji yang diadakan sebelum berlepas ke Tanah Suci juga turut ditampung oleh Tabung Haji. Hasil idea seorang anak melayu yang genius pada tahun 1959 berjaya membantu kebanyakkan umat islam pada hari ini.


Bu Da Geçer Yâ Hû – Ini Jua Akan Berlalu

Bu Da Geçer Yâ Hû. This too shall pass. Ini jua akan berlalu.

Kalimat ini kerap menghiasi seni khat Uthmaniah. Digantung di dinding-dinding, bahkan diukir di cincin. Bangsa Turki Uthmaniah, tidak men4kluk tiga benua dunia dengan mudah. Begitu banyak kesukaran dan kalah menang silih berganti dalam peperangan. Apa yang dikatakan mereka bila ditimpa bala’; “Bu Da Geçer Yâ Hû”– kalimat ini menjadi azimat semangat osmanli.

Barangkali kata-kata ini juga menginspirasikan w4rcry mujahiddin Afgan saat memerangi Soviet; “İn nîz beguzered” (parsi)– This too shall pass.

Yâ Hû pula merujuk kepada Hu Allah– “Dia Allah”.

Allah berfirman: Dialah Allah Yang tiada Tuhan selain Dia, Yang Mengetahui yang ghaib dan yang nyata, Dialah Yang Maha Pemurah lagi Maha Penyayang. Dialah Allah Yang tiada Tuhan selain Dia, Raja, Yang Maha Suci, Yang Maha Sejahtera, Yang Mengaruniakan Keamanan, Yang Maha Memelihara, Yang Maha Perkasa, Yang Maha Kuasa, Yang Memiliki segala Keagungan, Maha Suci Allah dari apa yang mereka persekutukan. Dialah Allah Yang Menciptakan, Yang Mengadakan, Yang Membentuk Rupa, Yang Mempunyai Asmaaul Husna. Bertasbih kepada-Nya apa yang di langit dan bumi. Dan Dialah Yang Maha Perkasa lagi Maha Bijaksana. (QS. Al-Hasyr: 22-24)

Potongan ayat al-Quran ini diamalkan selepas solat fardhu di sebahagian masjid Turki.

Secara adatnya, “Bu Da Geçer Yâ Hû” semacam ucapan takziah kepada saudara yang ditimpa musibah. Denise Gill dalam bukunya Melancholic Modalities: Affect, Islam, and Turkish Classical Musicians menuliskan, yang kalimat ini digantung sebagai tanda kebanggan atas berdirinya Republik Turki dan bebasnya Istanbul daripada penjajahan. Ia digantung dengan megah tatkala British berambus daripada kota Islam tersebut.

Bagaimanapun, kalimat ini tidaklah terhad kepada zaman tertentu. Di waktu kita ditimpa musibah, ingatlah yang ‘ini jua akan berlalu’. Bu Da Geçer Yâ Hû.

Allah berfirman: Katakanlah: “Wahai Tuhan Yang mempunyai kerajaan, Engkau berikan kerajaan kepada orang yang Engkau kehendaki dan Engkau cabut kerajaan dari orang yang Engkau kehendaki. Engkau muliakan orang yang Engkau kehendaki dan Engkau hinakan orang yang Engkau kehendaki. Di tangan Engkaulah segala kebajikan. Sesungguhnya Engkau Maha Kuasa atas segala sesuatu. (QS. Ali Imran: 26)

Nasib baik dan buruk, untung dan rugi semuanya di tangan Allah. Jikalau Allah berkuasa menukarkan nasib baik kita kepada nasib buruk, ia juga bermaksud Allah berkuasa menukarkan semula nasib buruk kita kepada nasib baik.

Jangan putus asa. Jangan hilang semangat. Jangan bunuh diri.

Allah kan ada.

Ya. Musibah yang melanda kita terasa berat. Tetapi, yakinlah yang ia akan berlalu. Musibah ini akan pergi suatu hari nanti. Diganti dengan kegembiraan dan kebahagiaan. Tuhan memberikan ganjaran besar kepada orang yang bersabar. Semakin besar cobaan, semakin besar ganjaran. Semakin berat dugaan, semakin tinggi darjat dan keampunan.

Ada sinar di hujung terowong. Nanti ianya akan berakhir, kemanisan akan hadir. Lihatlah sirah Nabi Muhammad ﷺ. Berbelas tahun dihina dan dilecehkan di kota Mekah oleh Abu Jahal, Abu Lahab dan kafir Quraisy. Namun akhirnya setelah hijrah ke Madinah, menjadi manusia yang paling dihormati dan pemimpin terbaik kepada penduduk kota yang pernah dahulu menghina baginda. Lihat pula kisah Nabi Yusuf. Dibuang, diperhambakan, difitnah dan dipenjarakan. Episod hitam silih berganti. Namun akhirnya bangkit dan menjadi menteri terkemuka di Mesir.

Bu Da Geçer Yâ Hû. Di dalam kesusahan ada kemudahan.

Allah berfirman, “Kerana sesungguhnya sesudah kesulitan ada kemudahan. Sesungguhnya sesudah kesulitan itu ada kemudahan.” (QS. Asy-Syarh 5-6)


Mari Kenali Keluarga Bahasa Di Dunia!

Pakar linguistik dan telah membuat klasifikasi untuk setiap bahasa-bahasa di dunia kepada beberapa buah keluarga, yang setiap satunya berbeza berdasarkan bahasa yang dituturkan oleh mereka. Setiap bahasa di dunia mempunyai keluarganya tersendiri, dan dianalisis berdasarkan persamaan bahasa dari pelbagai aspek seperti kosa kata, tatabahasa dan seumpama dengannya.

1. Austronesia/Melayu-Polinesia (CONTOH: Melayu)

Wilayah yang menempatkan penutur bahasa ini adalah daripada Champa, Semenanjung Tanah Melayu, Sumatera, Pulau Jawa, Borneo, Filipina, Madagascar, sehingga ke Hawaii dan Cook Island. Dikenali sebagai keluarga bahasa Melayu-Polinesia sebelum bertukar kepada Austronesian apabila mendapati bahawa penduduk asli Taiwan iaitu Formosa juga dimasukkan ke dalam kumpulan ini. Setakat ini, kumpulan ini mempunyai 400 JUTA orang penutur bahasanya.

2. Sino-Tibetian (CONTOH: Cina, Burma, Tibet)

Penutur bahasa Cina yang sangat luas keluarga bahasa itu diletakkan ke dalam keluarga Sino-Tibetian. Di mana dalam keluarga ini, penutur bahasa Tibet dan Burma juga diletakkan di bawah keluarga Sino-Tibetian. Mengenai penutur Tai Kadai itu, diletakkan di bawah keluarga bahasa yang mana masih menjadi perdebatan. Tetapi, orang Tai Kadai berkeras bahawa bahasa mereka sudah membentuk keluarga bahasa mereka sendiri daripada Sino Tibetian.

3. Dravidian (Tamil, Telegu, Kannada, Malayalam)

Penutur bahasa Dravidian ini adalah wilayahnya kebanyakannya terletak di SELATAN INDIA. Mereka dipercayai pendiri Tamadun Lembah Indus sebelum jatuhnya Lembah Indus (masih didebatkan). Menurut hipotesis ini, mereka asalnya berada di Utara India sebelum datangnya orang Indo-Aryan daripada Iran dan Timur Tengah menyebabkan mereka terpaksa berundur ke selatan dan ke selatan sehinggalah wilayah mereka hari ini adalah di Selatan India. Orang Tamil dan bahasanya di Malaysia ini adalah daripada KELUARGA DRAVIDIAN.

4. Indo-Aryan (Hindi, Punjabi, Bengali)

Indo-Aryan adalah keluarga untuk bangsa-bangsa yang menduduki Utara India dan Pakistan hari ini. Antara contoh bahasa yang termasuk dalam kategori ini adalah seperti Hindi, Punjabi, Bengali. Mereka berbeza dengan DRAVIDIAN. Bahasa mereka lebih dekat dengan English, Germany berbanding dengan Tamil. Kelompok Indo-Aryan adalah di bawah Indo-Eropah, sebuah keluarga yang sangat besar yang perlunya pembahagian secara sistematik.

5. Indo-Eropah (Contoh: English, Jerman, Itali, French, Spanish, Latin)

Sebenarnya Indo-Aryan adalah keluarga bahasa yang boleh dimasukkan di bawah keluarga bahasa Indo Eropah, tetapi sengaja saya membezakannya untuk kita senang membezakan penutur di India Utara adalah berbeza dengan India Selatan, agar salah faham ini dapat dibezakan. Dalam erti kata lain, bahasa yang dituturkan oleh filem Bollywood adalah sangat berbeza dengan Kollywood.

Kembali kepada Indo-Eropah, bahasa ini adalah bahasa yang paling banyak penuturnya. Dalam keluarga Indo Eropah pun, terdapat banyak sub-keluarga bahasanya tesendiri.

Bahasa Inggeris dimasukkan di bawah sub-keluarga Germanic. Bahasa Perancis pula diletakkan di bawah sub-keluarga Italic, dan banyak bahasa Indo-Eropah yang berada di sekitar Eropah yang mempunyai kosa kata yang sama. Sebagai contoh, English dan French meski dua bahasa ini berada dalam sub-division yang berbeza.

6. Semitic (Contoh: Yahudi, Arab)

Perkatan anti-semitic yang selalu dilaungkan kepada perasaan yahudi sebenarnya lebih tepat merujuk kepada keluarga bahasa Purba yang dipercayai wujud sejak ribuan tahun yang lalu, seawal tamadun terawal dunia iaitu Mesoptamia, kira-kira 3000-2500 SM dahulu. Hari ini, keluarga bahasa Semitic merangkumi Bahasa Arab yang mempunyai lebih 300 juta penutur, Bahasa Yahudi atau Hebrew dengan 5 juta penutur di dunia.

7. Altaic (Contoh: Turki dan Mongol)

Keluarga bahasa yang paling banyak kontroversi. Pada asalnya bahasa Jepun dan Korea mahu dimasukkan ke dalam keluarga bahasa ini, namun diperdebatkan kerana sistem bahasa kedua-dua bahasa ini sangat berbeza daripada Altaic. Antara bangsa lain yang diletakkan ke dalam keluarga ini adalah Turki dan Mongol. Kedua-dua bahasa ini kemudiannya membentuk keluarga mereka yang lebih eklusif iaitu Turkic dan Mongloic.

8. Japonic Language (Contoh: Bahasa Jepun)

Meski terdapat percubaan untuk meletakkan Bahasa Jepun ke dalam Atlaic Language, namun bahasa ini telah berjaya membentuk keluarganya tersendiri. Japonic Language merangkumi Bahasa Jepun sendiri dan Bahasa Ryukuyu.

9. Niger-Congo (Contoh: Swahli dan Zulu)

Sebenarnya bahasa penduduk asli Afrika ini merangkumi banyak bahasa. Namun, saya hanya akan mengambil dua keluarga bahasa yang menurut saya perlu dan harus diketahui oleh kita semua.

Niger Congo adalah keluarga bahasa yang hampir menguasasi keseluruhan benua Afrika itu sendiri

10. Isolated Language (Bahasa Korea)

Isolated Language adalah bahasa yang terasing daripada mana-mana keluarga bahasa di dunia. Kebanyakan bahasa ini adalah bahasa yang dituturkan oleh kelompok bangsa yang menduduki pendalaman, atau yang sudah pupus kecuali KOREA.

Bahasa Korea dikenali sebagai Isolated Language walaupun terdapat percubaan untuk memasukkannya ke dalam Atlaic. Penutur Bahasa Korea adalah lebih banyak daripada jumlah semua islated Language di dunia digabungkan.

P.S: Sebenarnya banyak lagi keluarga bahasa lain di dunia. Namun, saya hanya memasukkan sebahagian sahaja, kerana bagi saya bahasa-bahasa-bahasa di atas adalah yang mendominasi dunia hari ini.


Mata Bionik Yang Menambah Baik Daya Penglihatan

Kalau tanya orang ramai pasal fungsi mata, semua mesti cakap untuk melihat. Tidak salah sebenarnya. Memang betul pun. Tetapi mata mempunyai banyak tujuan sampingan seperti imbangan dan jadual tidur-bangun (circadian rhythm).

Dan setiap tahun, ada saja orang yang hilang daya penglihatan atas sebab-sebab tertentu. Hilang tangan boleh kata susah tetapi lebih baik untuk dibandingkan dengan hilang mata.

Jadi benda ini memang isu sangat besar. Orang buta dari lahir boleh buat macam-macam. Tetapi orang buta secara tiba-tiba perlu alami macam-macam sebelum boleh sesuaikan diri.

Cuma jika fikir balik – hilang tangan, boleh ada tangan bionik. Hilang kaki pun sama. Hampir setiap anggota sudah ada alternatif bionik. Macam mana dengan mata? Takkan belum ada teknologi untuk “membionikkan” mata?

Kalau muka tembok pun boleh jadi lawa, takkan teknologi bionik sebegini penting belum ada? Jawapan paling mudah: ada sebenarnya.

Pihak Pertubuhan Kesihatan Dunia (WHO) pernah mengeluarkan statistik bahawasanya 40 juta orang di dunia ini buta. Manakala 135 juta pula mengalami isu daya penglihatan yang terjejas. Berdasarkan laporan ini, beberapa pemain industri mula mengatur langkah.

Memahami Fungsi Mata Yang Mengagumkan

Tidak perlu cakap yang fungsi mata amat berlainan untuk dibandingkan dengan anggota lain. Semua orang boleh bayang sendiri. Asasnya, mata bergantung pada cahaya.

Tiga benda sangat penting untuk memahami hubungan cahaya dengan mata: kornea (lapisan paling luar berbentuk kubah yang mempengaruhi tumpuan mata), pupil (mengawal kemasukan cahaya) dan retina (bahagian dalaman yang menghantar isyarat).

Selepas menem.busi kornea, cahaya kena pada retina yang menghantar isyarat dalam bentuk elektrik. Dan isyarat elektrik ini sampai di otak… yang menukarkannya menjadi “gambar”.

Amat menakjubkan kerana proses ini mengambil masa tidak sampai satu saat secara konsisten. Ketika pembaca melintasi setiap perkataan yang ditulis, proses ini sedang berjalan. Menakjubkan, bukan?

Gantian Mata Semulajadi

Sekarang semua boleh bayang betapa susahnya untuk buat alternatif bionik. Bukan setakat alat sahaja. Otak perlu ‘faham’ isyarat daripada alat tersebut. Tetapi kalau cakap begini, nampak macam mudah pula. Selagi otak berfungsi, hanya perlu isyarat elektrik sahaja.

Dapat saja isyarat ini, selesailah masalah buta. Tiada pembedαhαn diperlukan untuk masuk wayar bagai. Cukup dengan adanya alat yang otak boleh faham bentuk isyaratnya.

Pada tahun 2009, Universiti Manchester menyediakan suatu alat khas yang memenuhi tujuan ini. Argus II adalah sebuah ‘kaca mata’ yang menyerap cahaya. Kemudian cahaya ini dihantar ke sejenis alat berbentuk bulat yang mengirim isyarat elektrik untuk ditafsir otak.

Pihak universiti berpakat dengan Hospital Manchester dan Moorfields. Dua hospital ini ada pesαkit yang hilang daya penglihatan.

Selesai saja eksperimen, mereka menyiapkan laporan yang dikaji Amerika Syarikat. Empat tahun kemudian, Pentadbiran Makanan dan Perubatan (FDA) meluluskan Argus II untuk kegunaan awam. Kerana 10 orang pesαkit boleh cam bentuk dan corak setelah mengenakan Argus II (Smith, 2022).

13 tahun sudah berlalu sejak keajaiban tersebut. Banyak universiti sekarang bergiat membangunkan teknologi tersendiri yang boleh menggalas tanggungjawab retina. Hasrat mereka sudah menongkah lebih jauh daripada ‘bentuk’ semata-mata. Mereka ingin membuat sebuah retina tiruan yang boleh ‘faham’ warna.

Universiti Sydney dan UNSW berpakat untuk membangunkan Phoenix99 yang diuji pada kambing biri-biri. Phoenix 99 merupakan sebuah alat implan khas untuk golongan yang retina mereka terjejas.

Phoenix99 memang sesuai digunakan golongan yang masih ada saraf penghubung antara retina dan otak. Kira alat ini bantu menarik dan menukar cahaya dalam bentuk isyarat elektrik sahaja. Kemudian alat ini ‘guna’ saraf semulajadi untuk hantar isyarat ke otak (Ward, 2021).

RUJUKAN:

Smith, M. (2022, Mac 11). Bionic eyes: How tech is replacing lost vision. Live Science.

Ward, C. (2021, Disember 4). Sheep with bionic eyes foreshadow human cyborgs. Syfy.


Rumah Hantu Covid-19

Disebabkan penularan Covid-19, banyak negara melaksanakan perintah berkurung atau Perintah Kawalan Pergerakan (PKP) versi mereka untuk melandaikan bilangan kes wabak berkenaan. Tetapi masih ramai LEMBU yang memilih untuk keluar di sebalik arahan tegas kerajaan untuk mereka duduk diam di rumah.

Ini mendorong pihak berkuasa sesetengah negara bersikap kreatif dalam mendidik rakyat mematuhi perintah berkurung/PKP. Di Sragen, Indonesia, pihak berkuasa yang sudah muak dengan kedegilan rakyat mereka melanggar perintah berkurung/PKP mengenakan hukuman paling pelik: jalani kuarantin di RUMAH BERHANTU!

Ketua wilayah Sragen, Kusdinar Untung Yuni Sukowati mengeluarkan arahan tersebut pada minggu lepas selepas masih ramai orang keluar rumah di sebalik bandar dan wilayah Indonesia sibuk melaksanakan perintah berkurung mereka.

Ada sesetengah pendatang yang tiba di Pulau Jawa dari pelbagai bahagian Indonesia enggan mematuhi perintah kuarantin 14 hari yang dikenakan pihak kerajaan bagi mengelak penularan wabak Covid-19 dan mengelak menjadikan negara itu titik panas wabak di Asia Tenggara.

Justeru, Sukowati mengarahkan penduduk-penduduk kampung mengubahsuai rumah-rumah lama yang ditinggalkan sebagai tempat hukuman dan kuarantin bagi pesalah. Apa yang dilakukan beliau ialah dengan memanfaatkan kepercayaan penduduk setempat terhadap alam ghaib yang masih memberi impak besar terhadap cerita-cerita rakyat negara itu.

Setakat ini, lima LEMBU yang tidak bernasib baik terpaksa menjalani kuarantin di rumah berhantu yang diusahakan penduduk-penduduk Sragen. Mereka meletakkan katil di satu penjuru yang jauh dan ia hanya dipisahkan oleh tirai langsir.

Salah seorang yang terkena ialah Heri Susanto dari Sumatera. Semasa menjalani hukuman kuarantin di rumah itu, dia mengakui belum terserempak dengan mana-mana hantu setakat ini.

Heri berkata, “Tetapi kalau memang berlaku, memang berlaku. Saya tahu ia dibuat untuk menjaga keselamatan semua orang. Pengajaran diterima.”

Apa yang dibuat di Sragen merupakan antara cara kreatif pihak berkuasa Indonesia bagi memastikan perintah berkurung/PKP mereka berjalan lancar dan diharap melandaikan kes penularan Covid-19. Ketika ini, Indonesia merekodkan 7,418 kes dan 635 kes kem4tian akibat Covid-19.

RUJUKAN:

Channel News Asia. (2020). COVID-19: Indonesia locks quarantine violators in ‘haunted house’. https://www.channelnewsasia.com/news/asia/covid19-indonesia-locks-quarantine-violators-haunted-house-12662268


Usaha & Provokasi Menggagalkan Kempen #BMBF

1. Kempen ini dikatakan bahawa ia “kempen boikot produk non-Muslim”, walaupun berkali-kali ditegaskan bahawa tiada kempen boikot. Yang ada ialah “kempen menyokong produk Muslim”, bukan kempen boikot.

2. Akan ada beberapa pihak yang akan mengulang-ulang perkataan “boikot” untuk memberikan persepsi buruk terhadap usaha ini.

3. Sindiran “lebih baik boikot rokok”, “boikot bank konvensional lebih baik” akan digunakan untuk twist dari isu sebenar. Untuk makluman, kedua-dua rokok dan perbankan konvensional, bukan setakat kena boikot malah haram sama sekali. Fatwa sudah keluar sejak puluhan tahun tentang haram rokok & perbankan konvensional.

4. “Surau, masjid kosong. Boikot juga ke?” Ini satu lagi sindiran untuk melemahkan semangat orang kita kempen sokong produk keluaran orang kita. Kalau surau dan masjid kosong, kempenlah supaya imarahkan. Bukan jadi bahan sindiran kempen sokong produk Muslim.

5. “Eh, kenapa pakai perkataan Inggeris “buy Muslim first”?”. Bro, apa masalahnya pakai perkataan Inggeris? Kita bukan kempen gunakan bahasa kebangsaan.

6. Akan muncul scammer-scammer yang akan mengambil kesempatan untuk mempromosi scam mereka menggunakan sentimen yang sama. AWAS. BERHATI-HATI.

7. “Hangat-hangat tahi ayam je ni”. Takpalah, yang penting kita usahakan. Berjaya, dapat pahala sebab membantu Muslim lain. Gagal, kita cuba lagi. Dapat pahala berusaha.

8. Hati-hati dengan oppurtunis. Selain scammer, tak mustahil segelintir peniaga yang ambil kesempatan keluarkan produk tak berkualiti atau meninggikan harga.

9. Berhati-hati juga dengan politikus yang cuba mengambil sokongan untuk meraih sokongan sama ada menyokong, atau mengkritik usaha ini. Biar kempen ini berjalan secara organik, tanpa campur tangan politikus berlagak suci.

10. Akan ada juga penyokong-penyokong kempen ini yang bertindak provokasi menghina, mencela, menghina malah tak mustahil mengkafirkan pihak yang tidak seiring. Hati-hati, kawan. Jangan sampai termakan provokasi. Ia mungkin datang dari musuh, atau mungkin juga dari orang kita yang lebih semangat tapi kurang ilmu. Bimbing mereka. Jika ia dibiarkan, usaha ini sukar berjaya.

11. “Kempen ini akan menyebabkan orang Islam yg bekerja di syarikat orang bukan Islam”. Tak jadi isu pun. Apabila syarikat orang Islam semakin maju, ia akan membuka peluang pekerjaan baru kepada ummah.

12. Kenapa ada yang sakit hati dengan kempen sokong produk Muslim?

Afyan merupakan seorang perancang kewangan berlesen (IFP) dan sering berkongsi tentang pengurusan kewangan di laman sosial dan blog beliau.


Pentingnya Musim Kepada Sektor Perladangan Mesir Purba

Peradaban Mesir dikenali sebagai peradaban yang paling awal di dunia yang memahatkan ketamadunannya di atas peta dunia dengan pelbagai penciptaan teknologi yang tidak masuk akal dan sistem sosial masyarakat yang teratur serta muka buminya yang kaya dengan sumber mineral alami.

Hebatnya peradaban Mesir ini terletak pada nyawanya iaitu sungai Nil, yang sudah jelas kita mengetahui sungai ini memberikan peluang kepada masyarakat status bawah meneruskan kehidupan dengan menanam pelbagai hasil tanaman seperti gandum, buah delima, buah zaitun dan sebagainya. Dengan kepelbagaian hasil tanaman ini memberikan peluang kepada pihak pemerintah membekalkan bekalan makanan yang dimana ianya dieksport di pelbagai negara yang berhampiran dengannya.

Dengan kekayaanya yang diperoleh melalui sistem cukai ke atas rakyatnya, terutama cukai ‘Shemsu Sor’ yang penting ke atas pihak pemerintah, Firaun dan para bangsawan dapat menikmati kesenangan makanan dan harta tanpa batasan.

Kutipan cukai melalui beberapa buah nome (nama khusus wilayah pada zaman Mesir Kuno) yang subur dengan pelbagai jenis tanaman, menjadikan kerajaan Mesir stabil melalui dari segi kewangan secara tidak langsung pihak pemerintah mampu membangunkan pelbagai kemudahan infastruktur yang berguna kepada masyarakatnya serta adakalanya hasil kutipan cukai ini juga digunakan untuk kegunaan peribadi kerabat diraja mahupun bangsawan.

Daripada pengenalan yang ringkas ini, kita dapat melihat yang fungsi utama sungai Nil adalah sebagai lokasi yang sangat subur untuk tujuan pertanian bahkan perkebunan. Dengan kesuburan ini secara tidak langsung, bidang utama yang dipegang oleh masyarakat pada masa itu adalah petani dan pekebun. Melalui kutipan hasil cukai yang dikenakan ke atas masyakarat terutama yang bekerja di dalam bidang petani, maka pihak pemerintah akan mendapat hasil kutipan yang lumayan lalu hasil ini akan digunakan untuk pembangunan piramid, Sphinhx, istana Firaun, mengupah pasukan tentera elit dari luar dan lain-lain lagi.

Semua ini tidak boleh berjalan sekiranya masyarakat pada masa itu tidak menyusun atur waktu bertani dengan tepat dan secara berjadual mengikut musim.

Dalam kalendar kuno Mesir, masyarakat mereka membahagikan tahun dalam 12 bulan yang didalamnya terkandung sebanyak 365 hari dan dibahagikan bulannya mengikut tiga musim sahaja. Dalam tiga musim ini, dinyatakan adakalanya satu musim berjalan selama tempoh 4 bulan atau 120 hari sahaja.

Maka, apakah nama musim-musim yang menjadi ‘kiblat utama’ masyarakat yang berstatus petani mahupun pekebun dalam menentukan waktu menabur benih dan menuai hasil tanaman?

1. Akhet (Musim Banjir).

Pada musim ini, paras air sungai Nil akan membanjiri kawasan tepian tebing dan lembah (yang menjadi kawasan utama penempatan masyarakat). Paras air sungai akan melimpah setiap tahun pada tempoh ini yang dimana di dalam kalendar moden ianya akan berlaku dari pertengahan bulan Julai sehingga ke pertengahan bulan November. Pada musim ini, masyarakat Mesir mengaut keuntungan mereka dengan menangkap ikan dan menjual hasil tangkapan ini di pasar melalui sistem barter. Paras air sungai yang meningkat dan menenggelamkan kawasan sekitarnya ini secara tidak langsung akan menambahkan kandungan nutrien di dalam tanah. Masyarakat Mesir percaya yang Akhet sebagai musim yang suci kerana pada musim ini, tanah-tanah akan menjadi subur untuk pertanian dan mereka menetapkan bahawasanya musim Akhet sebagai bermulanya tahun baharu dalam kalendar matahari mereka.

2. Peret (Musim Pertanian).

Ya, setelah empat bulan masyarakat menghadapi musim banjir dan sungai Nil mula menampakkan paras air yang menurun maka ianya telah menandakan Mesir telah memasuki Musim Pertanian, Musim Kemunculan, Musim Pertumbuhan, musim yang dinanti-nantikan oleh seluruh masyarakat. Kawasan tanah di sekitar sungai Nil yang ditenggelami selama empat bulan oleh sungai mulai timbul di permukaan secara perlahan-lahan. Tanah yang segar, mengandungi zat nutrien yang tinggi, merupakan tanah yang disukai oleh petani pada masa itu. Apabila tanah tidak lagi menunjukkan struktur yang lembut dan selamat untuk berjalan diatasnya maka para petani akan keluar beramai-ramai untuk memulakan kerja-kerja membajak dan menabur benih. Pada musim ini, para petani merupakan manusia yang paling sibuk menjaga kawasan hasil tanaman mereka. Tanaman utama yang ditanam seperti gandum, buah delima, barli, bijan dan jagung. Musim ini berlangsung dari pertengahan bulan November dan berakhir pada akhir bulan Mac.

3. Shemu (Musim Menuai).

Setelah 4 bulan lebih menanam pelbagai tanaman, masyarakat Mesir mula menuai hasil tanaman mereka secara beransur-ansur dan menyiapkan bekalan untuk menghadapi musim Akhet kembali. Musim ini dibahagikan kepada empat fasa yang berfungsi untuk memudahkan masyarakat pada masa itu sentiasa berjaga-jaga dan bersiap sedia untuk menghadapi paras peningkatan air di sungai Nil semula.

– TAMAT –

Sumber rujukan:

1. Middle Egyptian: An Introduction to the Language and Culture of Hieroglyphs oleh James P.Allen.

2. Ancient Egypt oleh David P. Silverman.

3. The Rise and Fall of Ancient Egypt oleh oleh Toby Wilkinson.


Apabila Nuklear Dilancarkan Serentak…

Menurut sumber daripada Bulletin of the Atomic Scientists, Federation of American Scientists; SIPRI; The Washington Post, dianggarkan terdapat lebih kurang 14, 995 senjata nuklear yang terdapat di seluruh dunia. Dengan Amerika Syarikat mempunyai 6800 nuklear, Rusia 7000 nuklear, Perancis 300 nuklear, United Kingdom 215 nuklear, China 270 nuklear, Pakistan 140 nuklear, India 130 nuklear, Israel 80 nuklear dan Korea Utara 60 nuklear.

Nuklear yang dimiliki oleh setiap negara pula mempunyai impak dan hasil yang berbeza-beza. Sebagai contoh, Amerika Syarikat dan Rusia mempunyai thermonuclear yang berkuasa hyper. Sedangkan Korea Utara masih tidak dapat melepasi peranti pembelahan plutonium yang boleh dikatakan sudah ketinggalan zaman.

Salah satu nuklear paling berkuasa yang dimiliki oleh Amerika ialah nuklear B83 yang mempunyai hasil letupan bersamaan dengan 1.2 megatons TNT. Bersamaan dengan 5 quadrillion joules tenaga, atau 5 petajoules. Menurut Alex Wellerstein, ahli sejarah nuklear. Sekiranya diletupkan di atas permukaan bumi, letupan itu akan meninggalkan kawah sebesar 420 meter (1378 kaki) dan 92 meter (300 meter) dalam.  Serentak dengan itu, bola api gergasi akan muncul mencapai 5.7 kilometer persegi dan mencapai suhu sehingga 83.3 juta darjah celcius (150 juta darjah Fahrenheit). Malahan turut disertai dengan gelombang tekanan yang besar di mana semua bangunan dalam kawasan seluas 16.8 kilometer persegi akan menjadi rata secara keseluruhannya.

Terima kasih kepada sinaran radiasi termal yang menggunakan 35 peratus daripada tenaga letupan. Manusia dalam kawasan 420 kilometer persegi akan menerima kecederaan third degree burn, di mana mereka hanya akan berasa sakit selama satu saat kerana selepas itu saraf mereka akan musnah sepenuhnya.  Tidak terhenti setakat itu, kemudian akan ada sinaran pengionan dan radiasi. Mengganggap tiada angin ketika itu, kita boleh mengandaikan bahawa kawasan seluas 20.6 kilometer persegi akan disinari radiasi yang sangat serius sehingga membunuh 50- 90 peratus manusia di dalamnya akibat penyakit radiasi.

Sekarang, apa yang akan berlaku jika kesemua nuklear di dunia dilancarkan pada masa yang sama?

Baik, untuk mendapatkan hasil letupan yang menakutkan. Kita akan menumpukan kepada nuklear yang berada di Amerika dan Rusia. Tetapi dengan tanggapan bahawa kesemua nuklear itu mempunyai kuasa pemusnah seperti B83. Semuanya 13, 800 bom thermonuclear!

Setiap satu akan menimpa permukaan dan tersebar sama rata ke seluruh bandar dan kampung di seluruh dunia. Hasilnya itu akan melenyapkan permukaan tanah dalam jarak 94 kilometer. Tetapi apa yang berlaku selepas itu jauh lebih menakutkan.

Bangunan dalam jarak 232,000 kilometer persegi akan hancur bersepai akibat tekanan udara. Itu kira-kira 295 bandar metropolis sebesar New York akan bertukar menjadi debu. Kemudian, bebola api sebesar 79, 000 kilometer persegi akan menelan secara literal apa sahaja yang disentuh olehnya. Sesiapa sahaja yang berada dalam lingkungan 5.8 juta kilometer persegi akan menerima third-degree burns. Maka semua orang dalam ruang yang sama dengan 3700 bandar bersaiz London akan dihancurkan. Kemudian, radiasi dan pengionan akan menjejaskan kawasan seluas kira-kira 284, 000 kilometer persegi dan memberikan sebahagian besar mangsa yang terselamat daripada nahas letupan dengan penyakit radiasi. Sekurang-kurangnya, ratusan juta atau mungkin berbilion-bilion manusia akan mata dalam tempoh masa satu jam yang pertama.

Kedatangan musim sejuk

Musim sejuk nuklear adalah fenomena hipotetikal yang menyerupai musim sejuk gunung berapi. Semasa letusan, banyak aerosol dan bahan zarah halus akan dihasilkan. Semua itu bertindak balas dalam bentuk pantulan dan jika berjaya menembusi atmosfera di lapisan atas, hasilnya mereka akan menyejukkan keseluruhan planet ini. Dalam sejarah, manusia telah banyak menyaksikan penyejukan gunung berapi selama beberapa tahun pada satu masa. Malah jutaan tahun sebelum manusia mendiami bumi, terdapat beberapa peristiwa kehancuran besar-besaran yang sebahagian besarnya dipacu oleh bencana gunung berapi yang bukan sahaja memanaskan dengan pengusiran karbon dioksida, pada masa yang sama turut menyejukkan dunia selama berates-ratus tahun atau mungkin lebih lama dari itu.

Pada dasarnya, musim sejuk nuklear adalah sama kecuali bahawa dunia hanya akan menjadi sejuk dan zarah-zarah seperti abu akan menjadi bahan radioaktif. Menghirup nafas dengan sedalamnya, dan anda akan mati dengan serta merta. Jadi berapa banyak bola api nuklear yang diperlukan untuk memulakan musim sejuk nuklear yang cukup kuat seperti ini?

Satu kajian menunjukkan bahawa, 100 letupan yang menyerupai peristiwa Hiroshima akan menghasilkan jelaga karbon hitam yang cukup untuk menyebabkan berlakukan musim sejuk nuklear ‘kecil’. Ini akan mengurangkan suhu purata global dengan kira-kira 1 darjah celcius, mengimbangi masalah pemanasan global yang berpunca daripada tangan manusia.

Jika setiap satu daripada nuklear di dunia menimpa bumi, maka akan ada pengurangan hampir 100 peratus sinaran matahari yang mencapai permukaan bumi selama beberapa tahun. Bermaksud, planet ini akan diselubungi kegelapan untuk tempoh masa yang amat panjang. Cukuplah dengan mengatakan bahawa, semua ini akan menghentikan proses fotosintesis dan mengakibatkan keruntuhan rantaian makanan di peringkat global.

Kepupusan besar-besaran akan melanda bumi, termasuklah menghapuskan spesis manusia itu sendiri. Dan yang hidup terpaksa menanggung beban dalam landskap radiasi yang begitu meluas. Tiada rantaian makanan. Serta tiada lagi alatan elektronik yang berfungsi, di mana itu akan melumpuhkan hospital, sistem pemprosesan air bersih, kemudahan penyimpanan makanan dan menghapuskan segala bentuk jaringan komunikasi elektronik.

Pendek kata. Semua orang akan mati.

Sumber:


Sanhujori: Berpantang Cara Korea

Jika di Malaysia, ibu-ibu yang melahirkan anak mempunyai kaedah pantangnya yang tersendiri, begitu juga halnya dengan di Korea. Budaya berpantang di Korea unik dan mempunyai keistimewaannya yang tersendiri. Budaya ini merangkumi rawatan selepas bersalin untuk wanita serta ubat-ubatan dalam bentuk makanan (food medicine). Artikel ini akan mengupas serba sedikit mengenai sanhujori, iaitu budaya berpantang selepas bersalin khusus untuk para wanita di Korea.

Apa itu sanhujori?

Sanhujori secara bahasanya, terdiri daripada dua suku kata yang berbeza, iaitu sanhu, perkataan Korea yang bermaksud selepas melahirkan dan jori, yang bermaksud memulihkan keadaan fizikal dan minda yang lemah agar dapat pulih seperti sediakala.

Secara keseluruhannya, sanhujori adalah sebahagian daripada budaya Korea yang merangkumi sistem penjagaan untuk wanita selepas bersalin. Ia boleh juga dianggap sebagai salah satu bentuk pantang selepas bersalin.

Tempoh masa untuk sanhujori ini biasanya antara tiga minggu hingga sebulan. Namun, dalam kebanyakan amalan, tempoh dua minggu sanhujori dianggap sebagai suatu keperluan, dan tujuh minggu sebagai tempoh yang lebih baik untuk diamalkan.

Malah, ada yang melanjutkannya sehingga mencecah 100 hari, yang dianggap sebagai tempoh ideal untuk sanhujori. Budaya ini juga menetapkan, bagi wanita yang ingin pulih sepenuhnya daripada proses kelahiran dan kembali kepada keadaan fizikal, mental serta sosial yang biasa, mereka harus mempertimbangkan untuk menjalani sanhujori antara 100 hari hingga ke setahun.

Paling unik, ada sesetengah daripada masyarakat Korea yang menyatakan pilihan musim yang mereka sukai dalam menjalani sanhujori. Musim sejuk dianggap lebih baik daripada musim panas untuk sanhujori, manakala musim bunga (antara Mac hingga April) atau musim luruh (September atau Oktober) yang mana keadaannya tidaklah terlalu sejuk atau panas dianggap sebagai musim sanhujori yang paling ideal.

Komponen dan prinsip sanhujori

Amalan sanhujori ini merangkumi beberapa komponen di dalamnya. Yang pertamanya adalah memakan makanan berkhasiat, kedua; melakukan senaman atau aktiviti dan yang ketiga; memanaskan badan. Sementara itu, terdapat enam prinsip utama dalam amalan sanhujori ini, yang mana ia adalah berdasarkan persepsi dan pandangan wanita yang mengamalkan sanhujori ini:

1, Memulihkan badan dengan meningkatkan kepanasan badan dan mengelakkan kesejukan

2. Berehat tanpa melakukan kerja

3. Makan dengan baik

4. Melindungi badan daripada tekanan/regangan yang membahayakan

5. Menjaga kebersihan

6. Perhatian sepenuhnya

Sejarah sanhujori

Jika dilihat dari sudut sejarah, sanhujori ini terbentuk daripada budaya masyarakat Korea itu sendiri. Ia adalah antara budaya yang melingkungi wanita Korea, sama seperti amalan yang dilakukan sewaktu mereka berkahwin dan ketika hamil.

Pada zaman dahulu, sanhujori ini memang dilakukan di rumah sahaja, dan para wanita akan dijaga oleh ibu mereka atau keluarga mentua mereka. Keluarga yang menjaga ini  melakukan pelbagai tugas, seperti memasak makanan untuk mereka dan menguruskan bayi yang baru lahir, dan mengelakkan ibu daripada beban kerja rumah yang berat. Melalui proses ini, ibu berpeluang memulihkan kesihatan mereka dan mempelajari pelbagai kemahiran, yang diperlukan untuk menjaga anak di masa depan.

Namun, ada juga beberapa amalan sanhujori yang dianggap tidak praktikal serta sedikit karut seperti ibu-ibu yang bersalin dihalang daripada menyertai acara pengkebumian atau bercakap dengan ketua perkabungan kerana dikhuatiri akan membawa nasib buruk bagi ibu dan bayi. Pada masa kini, tugas menjaga ibu yang bersalin dan amalan sanhujori ini telah mula diambil alih oleh sanhujoriwon, iaitu pusat perkhidmatan sanhujori. Pusat swasta jenis ini telah diperkenalkan pertama kalinya pada tahun 1996 di Korea.

Hidangan sewaktu sanhujori

Seaweed soup

Ibu-ibu yang bersalin di Korea biasanya akan dihidangkan dengan semangkuk besar seaweed soup sebanyak tiga kali sehari. Kenapa harus seaweed soup? Masyarakat Korea percaya bahawa seaweed (rumpai laut) boleh membantu membersihkan darah, menyahtoksin badan, membantu rahim mengecut dan menambahkan susu ibu. Ia tidaklah tepat sepenuhnya jika dilihat dari sudut perubatan, namun seaweed sememangnya makanan yang diperkaya secara berkhasiat untuk ibu selepas bersalin. Rumpai laut mengandungi banyak kalsium, serat, dan zat besi yang semuanya diperlukan untuk wanita selepas bersalin.

Satu lagi kelebihan seaweed soup ini adalah untuk penghidratan. Kita semua maklum bahawa ibu perlu minum banyak air untuk menghasilkan susu ibu. Oleh itu, sewaeed soup adalah pilihan makanan yang mudah dan tepat untuk memberikan bekalan air yang mencukupi buat ibu bersalin.

Gopchang (beef tripe)

Selain daripada hidangan seaweed soup, wanita yang bersalin juga digalakkan untuk mengambil hidangan ini kerana ia membantu proses pemulihan selepas bersalin. Ia adalah bahagian usus/perut lembu yang biasanya dimasak secara panggang/bakar (dipanggil gopchang gui). Gopchang ini adalah makanan berprotein tinggi. Dalam masyarakat Korea, ia boleh dianggap makanan kesihatan yang kaya dengan zat besi dan vitamin berbanding bahagian daging yang lain. Ia boleh mengembalikan keadaan badan yang lemah dan sangat sesuai untuk pesakit yang pulih dari penyakit. Ia juga diketahui sangat berkesan dalam pemulihan selepas bersalin.

Pusat perkhidmatan sanhujori (sanhujoriwon)

Seiring dengan peredaran masa, amalan sanhujori kini banyak dijalankan di sanhujoriwon, iaitu pusat penjagaan bagi ibu bersalin. Sanhujoriwon ini telah mula ditubuhkan pada tahun Oktober 1996, dan bilangannya semakin bertambah pada setiap tahun. Pusat penjagaan ini menawarkan alternatif untuk wanita bersalin, yang sebelumnya banyak dilakukan oleh ahli keluarga mereka.

Pada hari ini, sanhujoriwon ini telah menjadi suatu bentuk perniagaan di Korea. Ia telah menjadi seperti perkhidmatan hotel, yang mana sesetengah sanhujoriwon yang mewah menawarkan pelbagai jenis perkhidmatan seperti urutan, spa, program pendidikan, malah pembedahan kosmetik untuk para ibu.

Terdapat beberapa isu utama yang menjadi kerisauan dalam kalangan pengamal perubatan profesional di Korea berkaitan dengan sanhujoriwon ini, iaitu sanhujoriwon yang mempunyai pengamal perubatan yang tidak berlesen serta harga perkhidmatan yang terlalu mahal. Pengamal perubatan yang tidak berlesen adalah menyalahi undang-undang dan kebanyakan daripada sanhujoriwon yang dikendalikan oleh orang perseorangan biasanya mempunyai isu ini.

Sanhujoriwon yang kini adalah suatu bentuk perniagaan baru, dan setiap daripadanya  digredkan mengikut bintang tertentu, bergantung kepada jenis perkhidmatan, lokasi dan harga yang ditawarkan. Ada sesetengah daripada masyarakat Korea berpendapat bahawa keghairahan ibu menggunakan sanhujoriwon dengan harga berpuluh juta won sebagai suatu tindakan yang merugikan wang.

Kesimpulan

Sanhujori adalah suatu budaya yang unik dalam masyarakat Korea dan menjadi suatu tradisi bagi setiap wanita yang bersalin. Meskipun kini banyak sanhujoriwon yang dibuka untuk kemudahan para ibu, tetapi masih ramai lagi wanita yang memilih untuk mengamalkan sanhujori bersama ahli keluarga masing-masing.

RUJUKAN:

Eunkwang, Y. (1998). Reflections on Sanhujori: A Korean postnatal care paradigm for women’s health. Asian Journal of Women’s Studies, 4(4), 110–128. https://doi.org/10.1080/12259276.1998.11665837

Kim, D., & Yoo, E. K. (2016). Experience of Sanhujori from the women who used postpartum lay helper, 128, 208–212. https://doi.org/10.14257/astl.2016.128.40

Kim, J. (2003). Survey on the programs of Sanhujori centers in Korea as the traditional postpartum care facilities. Women and Health, 38(2), 107–117. https://doi.org/10.1300/J013v38n02_08


Main Biola Semasa Dibedah?

Pada musim luruh 2019, pemain biola Dagmar Turner mendapat kejutan paling buruk dalam kehidupannya: tumor yang semakin besar selama bertahun-tahun dan berpotensi meng4ncam nyawanya. Dan tumor itu terletak di lobus frontal sebelah kanan yang mengawal pergerakan tangan kiri.

Jika pembedahan dibuat, ia berpotensi menjejaskan keupayaan Turner mengendalikan biola dengan baik. Justeru, pemain biola dari  Isle of Wight Symphony Orchestra itu memberi satu idea: benarkannya bermain biola tatkala pasukan doktor melakukan pembedahan membuang tumor.

Jika anda fikir ini mengarut, ia boleh dilakukan. Dan buktinya boleh dilihat di bawah:

Video yang dikongsikan ialah rakaman sebenar Turner bermain biola tatkala pasukan bedah dari King’s College Hospital di London bertungkus-lumus untuk membuang tumornya. Sambil itu, dia menggesek muzik Gustav Mahler, George Gershwin dan Julio Iglesias.

Prosedur yang dikenali sebagai pembedahan kraniotomi sedar ini bukan saja memerlukan pesakit berada dalam keadaan sedar semasa dibedah. Malah, ia hanya dibuat apabila tumor atau bahagian yang mencetuskan epilepsi yang perlu dibedah terletak berhampiran dengan bahagian otak yang mengawal fungsi seperti penglihatan, pergerakan dan ucapan.

Apabila pesakit memberi maklum balas bila disoal, membuat pergerakan atau mengenalpasti imej, ini membolehkan pakar bedah saraf memeta bahagian otak pesakit dan mengelak merosakkan bahagian yang mengawal fungsi-fungsi ini.

Pemetaan ini boleh dibuat menerusi satu teknik yang dikenali sebagai MRI berfungsi. Kaedah ini mengukur perubahan kecil dalam aliran darah semasa aktiviti otak. Ini membolehkan pakar bedah saraf memeta otak pesakit secara terperinci sebelum melakukan pembedahan.

Dalam kes Turner, pasukan bedah saraf diketuai Prof Keyoumars Ashkan memeta otaknya selama dua jam untuk mengenalpasti bahagian otak yang aktif semasa dia bermain biola. Dari situ, barulah mereka merancang pelan pembedahan pembuangan tumor dengan teliti.

Semasa mereka membuat proses kraniotomi, Turner diberi anastesia semasa proses itu berlaku. Apabila pasukan pembedahan diketuai Prof Ashkan bersedia mengeluarkan tumor, dia disedarkan dan mula bermain biola.

Mungkin ada menganggap prosiding sebegini sebagai tidak masuk akal tetapi otak tidak merasa kesakitan dan tisu di kawasan sekitarnya telah dikebaskan. Pakar-pakar anastesia dan terapi memantau keadaan Turner semasa dia menggesek biola.

Hasilnya, pasukan pembedahan saraf yang diketuai Prof Ashkan berjaya membuang 90% daripada tumor yang dinyatakan sambil mengekalkan fungsi penuh pada tangan kirinya.

Tetapi kes Turner bukanlah kes pertama di mana pesakit bermain alat muzik semasa dibedah. Pada tahun 2016, guru muzik Dan Fabbio bermain saksofon semasa pasukan pembedahan saraf membuang tumor pada bahagian otaknya. Malah, ada satu kes di mana seorang pesakit menyelesaikan permasalahan matematik semasa dia dibedah.

Minat Turner terhadap muzik turut dikongsi oleh Prof Ashkan. Pakar bedah otak itu mempunyai ijazah dalam bidang muzik dan merupakan seorang pemain piano yang berbakat.

Bagi pemain biola Isle of Wight Symphony Orchestra, memikirkan kemungkinan tidak lagi bermain biola amat merungsingkan hatinya. Justeru, Turner berterima kasih kepada pasukan pembedahan diketuai Dr Ashkan atas apa yang dilakukan dan berharap kembali bermain biola bersama Isle of Wight Symphony Orchestra tidak lama lagi.

RUJUKAN:


Bila Jepun Menyerah Kalah…

Bila kita membaca sejarah penglibatan Jepun dalam Perang Dunia Kedua (WWII), kita menyangka Jepun tidak akan mengalami masalah sama seperti rejim Nazi Jerman iaitu cubaan bunuh atau rampasan kuasa. Tetapi siapa sangka pada hari-hari terakhir peperangan, sesetengah anggota tentera yang enggan menerima kenyataan sanggup melakukannya demi meneruskan peperangan.

Pada tahun 1945, situasi perang di Pasifik tidak lagi memihak kepada Jepun. Di situ saja, Jepun kehilangan 50,000 pesawat, 3,000 kereta perisai dan lebih 300 kapal termasuk 19 kapal pengangkut pesawat dan lapan kapal perang. Begitu juga dengan jumlah kematian mereka di mana ia sudah mencecah dua juta orang. Operasi pengeboman strategik seperti yang dilakukan di Jerman memusnahkan bandar-bandar Jepun dan kemudahan-kemudahan yang menyokong operasi peperangan mereka. Dan pihak Amerika Syarikat memperkenalkan senjata terbaru mereka di Nagasaki dan Hiroshima iaitu bom atom yang menyebabkan kematian lebih sejuta orang dan ramai lagi kehilangan tempat tinggal. Dengan Okinawa dan Iwo Jima berada di bawah penguasaan Uncle Sam, senario pendaratan tentera Bersekutu di Jepun bukan lagi satu fantasi tetapi satu realiti.

Pada akhir Julai 1945, negara-negara dalam Pakatan Bersekutu iaitu Amerika, Britain dan China membuat deklarasi melalui Deklarasi Potsdam. Dalam deklarasi tersebut, mereka tidak akan menerima apa-apa dari Jepun kecuali menyerah kalah tanpa syarat. Ini ditambah pula dengan tekanan dari Kesatuan Soviet yang mula memfokuskan jentera perang mereka ke sebelah timur melalui deklarasi perang mereka. Bagi kepimpinan tertinggi, ia sebenarnya satu isyarat untuk mereka meletak senjata dan menyerah kalah. Buktinya, pada awal Ogos, Maharaja Jepun, Hirohito menitahkan kepimpinan Jepun diketuai Perdana Menteri, Kantaro Suzuki untuk berunding dengan pihak Bersekutu. Selain itu, sentimen dalam kalangan Majlis Perang Tertinggi Jepun yang mahu meneruskan peperangan dilihat semakin berkurangan di mana ramai mahu berunding dengan pihak Bersekutu. Namun di sebalik semua ini, masih ada yang mahu meneruskan peperangan.

Pada malam 14 Ogos 1945, sekumpulan pegawai dalam Kementerian Perang Jepun diketuai Mejar Kenji Hatanaka mula bergerak menuju ke istana diraja. Tujuan kumpulan ini ialah merampas kuasa dari kerajaan sedia ada pimpinan Suzuki, menghalang pengumuman Hirohito dan meneruskan peperangan. Mereka yakin sekiranya rampasan kuasa ini berjaya, mereka boleh menyatukan semula rakyat Jepun dan meneruskan perjuangan tanpa mengira pengakhiran yang akan menimpa Jepun. Namun, hasrat Hatanaka ini ditolak oleh bosnya iaitu Menteri Perang, Jeneral Korechika Anami yang melihat usaha tersebut sia-sia dan tidak akan mendapat sokongan rakyat.

Pada tengah malam 15 Ogos, selepas gagal mendapat sokongan Anami, Hatanaka bersama kumpulannya bergerak ke istana maharaja. Di situ, dia cuba memujuk Komander Divisyen Pertama Pengawal Diraja, Leftenan Jeneral Takeshi Mori untuk menyokong rampasan kuasa tersebut tetapi gagal. Berang dan kecewa dengan keengganan Mori, Hatanaka menembak beliau mati. Selepas itu, dia mengarahkan anggota konspirasi yang terlibat mencari rakaman ucapan maharaja yang menerima syarat deklarasi Potsdam itu.

Pada malam sama, Maharaja Hirohito merakam ucapan penerimaan Jepun terhadap Deklarasi Potsdam sebanyak dua kali tetapi dengan gaya bahasa yang hanya boleh difahami segelintir warga Jepun saja. Ini ditambah pula dengan kualiti bunyi yang tidak memuaskan menambah kekeliruan sama ada Jepun sudah menyerah kalah atau tidak. Namun, inilah rakaman yang dicari Hatanaka dan kumpulannya di mana ia disimpan dalam satu peti kecil di pejabat pengelola diraja tetapi gagal dijumpai mereka berikutan ketiadaan bekalan elektrik. Untuk meningkatkan peluang rampasan kuasa mereka berjalan lancar, kumpulan Hatanaka memotong talian telefon, menghalang laluan masuk dan merampas senjata para pengawal. Kumpulan ini turut menghantar beberapa anggota mereka untuk membunuh Suzuki tetapi gagal berikutan anggota yang dihantar gagal menemui sasaran mereka.

Selepas pukul lima pagi, kumpulan Askar Daerah Timur berarak ke istana dan mendesak kumpulan pemberontak menyerah diri. Hatanaka enggan menyerah kalah dan mula mencari jalan lain. Dia terus menuju ke pejabat penyiaran kebangsaan Jepun dengan harapan untuk meraih sokongan rakyat. Walaupun dia mengacukan pistol kepada pegawai bertugas, mereka enggan membenarkannya masuk dan menggunakan siaran mereka untuk menyeru rakyat bersama mereka. Akhirnya, Hatanaka menunggang motosikal di sepanjang jalan Tokyo yang musnah dibom dan mengedarkan risalah pemberontakan tersebut kepada penduduk. Dengan pihak tentera menghampiri kedudukannya, Hatanaka membunuh diri dengan menembak dirinya. Dan itu juga keputusan sama yang diambil ahli-ahli pemberontak lain. Sejam selepas itu, rakaman ucapan Hirohito disiarkan kepada penduduk.

Bagi pengawal-pengawal yang bertugas pada hari rampasan kuasa tersebut berlaku, mereka tidak menyedari apa yang berlaku dan betapa seriusnya insiden yang menimpa mereka pada hari tersebut. Hajime Nishiyama, 90 tahun, berkhidmat sebagai pengawal di Pintu Sakashita-mon menceritakan pada hari kejadian, dia diarah memeriksa semua kenderaan yang meninggalkan istana pada hari itu tanpa mengira status mereka. Dia berkata, “Saya memeriksa semua kenderaan tetapi mereka dilihat tidak membawa apa-apa.” Sementara itu, seorang bekas pengawal berusia 93 tahun yang enggan dikenali menceritakan dia bersama pengawal-pengawal lain cuba mematahkan cubaan rampasan kuasa tersebut pada hari kejadian. Dia bercerita, “Saya tidak tahu mengapa saya mengacukan pistol ke arah kementerian. Saya berniat hanya menjalankan tanggungjawab saya tetapi disebabkan apa yang berlaku, kami semua disangka askar yang telah berlaku khianat.”

Namun jika anda sangka kematian Hatanaka menandakan berakhirnya penentangan kelompok pro-peperangan, salah. Sebaik saja selesai pengumuman Hirohito berkenaan Deklarasi Potsdam, rakyat berkumpul di jalanan dan memprotes tindakan tersebut. Sesetengah anggota tentera udara yang bersifat pro-peperangan mengedarkan risalah dari udara yang mengecam tindakan tersebut. Penentangan paling besar ialah insiden Matsue yang berlaku pada 24 Ogos 1945. Insiden ini tercetus berikutan tindakan seorang aktivis ultra-nasionalis bernama Isao Okazaki yang melihat kerajaan sedia ada harus digulingkan bagi membantu Jepun meneruskan peperangan. Okazaki bukanlah asing di Jepun kerana dua tahun sebelum itu, dia dan kumpulannya dipenjarakan atas cubaan rampasan kuasa. Alasan di sebalik cubaan tersebut ialah Okazaki melihat kerajaan ketika itu tidak terlalu keras seperti yang dimahukannya.

Pada 24 Ogos, kumpulan Okazaki ini akan menyerang beberapa sasaran mereka seperti kediaman Gabenor, kediaman pendakwaraya, pejabat daerah, pejabat pos Matsue dan loji tenaga Chugoku. Kumpulan ini melancarkan serangan pada pukul dua pagi serentak tetapi semua operasi mereka berakhir dengan kegagalan. Ini kerana sesetengah sasaran pembunuhan mereka tiada semasa mereka menyerang sementara cubaan mereka memusnahkan kemudahan kerajaan digagalkan oleh kegagalan bahan letupan. Kumpulan ini kemudian pergi ke pejabat penyiaran Matsue untuk menyiarkan mesej pemberontakan mereka tetapi ditolak ketua stesen. Stesen tersebut kemudian dikepung 50 polis bersenjata dan 20 orang tentera di mana kumpulan pemberontak digesa menyerah diri. Menyedari situasi tidak lagi memihak kepada kumpulannya, Okazaki sedia berunding dan menuntut kumpulannya diberi pengampunan serta diberi peluang tunduk ke arah Tokyo dan melaungkan ‘Tenno Heika Banzai’ (Hidup Maharaja). Namun tuntutannya tidak dilayan dan kesemua pemberontak ditahan. Okazaki cuba membunuh diri menggunakan teknik seppuku tetapi berjaya dibawa ke hospital dan terus hidup. Ketua-ketua pemberontak termasuk Okazaki didakwa di mahkamah pada 5 November 1945 dan dihukum penjara bergantung kepada keseriusan kesalahan masing-masing. Bagi Okazaki, pada mulanya dia dihukum penjara seumur hidup tetapi dibebaskan selepas menjalani hukuman penjara enam tahun tujuh bulan.

Seminggu selepas insiden tersebut, saki-baki kepimpinan awam dan tentera Jepun berkumpul di dek kapal perang USS Missouri dan menandatangani dokumen penyerahan kalah secara rasmi Jepun dalam WWII. Menteri Luar Jepun, Mamoru Shigemitsu mewakili kepimpinan awam Jepun sementara Jeneral Yoshijiro Umezu mewakili kepimpinan tentera Jepun untuk sesi menandatangani dokumen tersebut. Perdana Menteri Jepun baru, Putera Higashi Kuni merayu rakyat Jepun untuk mematuhi syarat penyerahan kalah negara tersebut. Di bawah terma penyerahan kalah, Jepun perlu menyerahkan semula Pulau Kurille dan Sakhalin kepada pihak Soviet dan berhadapan dengan siasatan tribunal jenayah perang di Tokyo. Jepun berada di bawah pendudukan Amerika Syarikat selama tujuh tahun sebelum berjaya mendapatkan semula kemerdekaannya pada tahun 1952.

Walaupun Jepun secara rasmi mengaku kalah, masih ada askar-askar Jepun di Pasifik yang terus bertempur dengan tentera Amerika Syarikat. Ini berlaku disebabkan mereka tidak tahu akan pengumuman Maharaja Hirohito atau keengganan menyerah kalah. Dan ini membawa kepada pertempuran berterusan selama berbulan-bulan dan bertahun-tahun selepas perang berakhir. Contoh insiden:

a) 50 tentera Jepun melancarkan perang gerila ke atas tentera Amerika di Saipan sebelum menyerah diri kepada tentera marin Amerika pada Disember 1945.

b) 30 tentera Jepun bersembunyi di hutan Pulau Peleliu sebelum menyerah diri kepada tentera Amerika pada Mac 1947.

c) Dua tentera Jepun kekal dalam stesen mereka di Iwo Jima hingga Januari 1949. Begitu juga dengan 20 tentera Jepun di salah satu pulau dalam Kepulauan Marianas hingga Jun 1951.

d) Pada tahun 1974, seorang tentera bernama Leftenan Hiroo Onada menyerah diri di Lubang, Filipina selepas seorang pengembara Jepun secara tidak sengaja menjumpai kemnya pada tahun tersebut. Ia memerlukan arahan dari pegawai lamanya untuk mendorongnya keluar dan menyerah diri kepada pihak berkuasa. Pada tahun yang sama, seorang tentera Jepun kelahiran Taiwan ditahan oleh pihak berkuasa dalam hutan belantara Indonesia.

SUMBER

1. Military History Now. (2015). The Kyūjō Conspiracy – How a Group of Japanese Officers Planned to Overthrow the Emperor and Continue WW2.
2. The Japan Times. (2015). The coup against the Emperor’s broadcast that never was.
3. BBC. On This Day. 1945: Japan signs unconditional surrender.


Bactria: Wilayah Yunani Kuno Paling Timur

Kita mengenali Alexander the Great sebagai tokoh penakluk yang paling berjaya menyatukan Barat dan Timur semasa menjadi pemerintah empayar Yunani Kuno. Pada abad ke-4 Masihi adalah waktu kegemilangan baginda menakluk jajahan dari Greece hingga ke India.

Kempen penjajahan Alexander mengubah sejarah dunia walaupun setelah baginda mangkat. Wujud kerajaan-kerajaan baru membawa legasi Alexander dengan membawa budaya Helenistik sehinggalah runtuhnya empayar ini di tangan Rom.

Untuk artikel ini, saya sampaikan sejarah tentang Bactria, iaitu wilayah Helenistik paling timur. Luas kerajaan kuno ini ialah gabungan negara Uzbekistan, Tajikistan, Turkmenistan, dan Afghanistan. Semasa fasa kegemilangan kerajaan ini, ia menguasai sebahagian tanah Iran dan India.

Sebelum kedatangan Alexander, kerajaan Bactria telah lama menerima budaya Yunani berkat pengenalan budaya ini oleh dinasti Achaemenid, pemerintah empayar Parsi yang pertama menakluk Bactria. Setelah kemaraan Alexander, nama kerajaan bertukar kepada Graeco-Bactria.

BACTRIA DALAM FASA EMPAYAR PARSI

Bactria sebenarnya ialah sebuah wilayah dalam empayar Parsi dinasti Achaemenid. Bactria pada ketika itu dikenali dengan nama Bactriana atau Zariaspa. Wilayah ini terletak di antara pergunungan Hindu Kush dan Sungai Oxus.

Bactria pertama kali ditakluk pada abad ke-6 SM semasa pemerintah Parsi pertama dari dinasti Achaemenid bernama Cyrus the Great. Wilayah ini kemudian menjadi jajahan Parsi selama dua abad lamanya. Dalam tempoh itu juga dinasti Achaemenid mempertahankan Bactria sehingga akhirnya tumpas dalam tangan Alexander.

Bagi Achaemenid, Bactria begitu penting buat empayar Parsi kerana ada dua sebab: ekonomi agrikultur dan perdagangan. Bahagian utara pergunungan sehingga ke Sungai Oxus mempunyai tanah subur untuk pertanian. Bactria juga menjadi lubuk simpanan mineral emas, perak, dan lapis lazuli yang terlindung dalam pergunungan. Laluan Jalan Sutera melalui Bactria juga menjadikan Bactria sebagai wilayah yang kaya membantu ekonomi Parsi.

Empayar Parsi mengenakan ufti kepada wilayah-wilayah taklukan sebagai tanda penghormatan kepada empayar. Bagi Parsi, ufti ini menjaminkan keterikatan dengan wilayah lain yang jauh. Biasanya wakil wilayah menghantarkan kulit, seramik, dan haiwan ternakan sebagai penghantaran ufti. Berbeza dengan Bactria, wakinya menghantar beberapa mangkuk berisi emas saja. Inilah taraf kekayaan Bactria berbanding wilayah lain.

Pada abad ke-5 dan ke-4 SM, Parsi melalui siri berperang dengan Yunani Kuno. Rakyat wilayah Yunani yang telah ditakluk Parsi akan menjadi banduan dan dibuang ke Bactria. Kemudian para banduan ini bergaul dengan warga Bactria, seterusnya membawa budaya Yunani dan meng-helenistik-kan Bactria. Maka, Bactria telah lama menerima budaya Helenistik sebelum ketibaan angkatan tentera Alexander.

Ini secara tidak lansung Yunani Kuno berjaya menanam budaya mereka dalam wilayah milik empayar lawan. Beberapa abad kemudian, Parsi mengerahkan komumiti Yunani Bactria sebagai tentera barisan hadapan kerana mempunyai kepahlawan yang tinggi.

KETIBAAN ALEXANDER

Pada tahun 334 SM, Alexander dan bala tenteranya tiba di tanah Asia, memulakan kempen bertempur dengan Empayar Parsi Achaemenid. Pada musim sejuk 329 atau 328 SM, pasukan tentera Alexander tiba di Bactria selepas melintasi pergunungan Hindu Kush.

Pasukan tentera ini sengaja memasuki dari tenggara Bactria bagi mengejutkan tentera Parsi yang menyangka bahawa tentera Yunani bakal memasuki empayar dari barat. Kemudian Bactria mudah ditakluk oleh tentera Alexander ini. Puak Bactria dan Sogdia yang merupakan warga wilayah Bactria terkejut dengan kemaraan tentera Alexander, seterusnya bersama-sama melawan Parsi dengan menangkap pemerintah Bactria iaitu Artaxerxes V Bessus. Artaxerxes kemudian dihakimi oleh salah satu jeneral Alexander bernama Ptolemy.

Selesai membebaskan Bactria dari Parsi, kedua-dua puak wilayah ini sekali lagi memberontak tetapi kali ini melawan Alexander kerana tidak mahu undang-undang Yunani dilaksanakan dalam Bactria. Akhirnya pemberontakan ini telah dihentikan oleh tentera Alexander.

Untuk mengelakkan perkara sebegini berlaku di masa akan datang, Alexander mendapatkan kepercayaan dari warga Bactria dengan mengahwini puteri diraja bernama Roxane. Setelah berkahwin, Alexander tidak menetap lama di Bactria kerana baginda harus meneruskan kempen penaklukan di India. Sebelum berangkat, baginda mengerahkan tenteranya seramai 30,000 anggota menetap di Bactria agar wilayah itu kekal setia dengan Alexander.

BACTRIA DALAM FASA EMPAYAR SELEUCID

Pada awal tahun 325 SM, tentera Yunani yang berkawal di Bactria tiba-tiba memberontak dan mengambil keputusan untuk pulang ke Greece setelah mengetahui Alexander hampir cedera semasa bertempur di benteng-benteng orang Mallian yang terletak di utara India.

Pemberontakan tentera Yunani ini disokong oleh warga Bactria sendiri kerana mereka melihat ini peluang besar untuk menghalau golongan ini dan kembalikan Bactria yang bebas dari genggaman Alexander. Walau bagaimanapun, Alexander telah sembuh dan segera menghentikan pemberontakan tersebut.

Tentera dan warga Yunani di Bactria sekali lagi memberontak pada tahun 323 SM setelah Alexander mangkat. Pasukan tentera Yunani dihantar oleh Peithon (salah satu orang kuat Alexander ) untuk menghentikan pemberontakan itu. Akibat dari pemberontakan tersebut, ramai warga Yunani dibunvh.

Empayar luar Greece yang telah Alexander kuasai semakin runtuh saat baginda telah mangkat. Jeneral-jeneral yang diarahkan memerintah wilayah-wilayah luar merebut kuasa bagi menjadi Alexander kedua, seterusnya menguasai wilayah lain. Perebutan kuasa ini meninggalkan Bactria yang ‘kosong’ tanpa pemerintah.

Pada tahun 309 SM, jeneral Alexander bernama Seleucus I Nicator menang dalam Pertempuran Babylonian melawan jeneral-jeneral lain. Seleucus kemudian menguasai wilayah-wilayah timur Alexander. Salah satunya ialah Bactria di mana Seleucus menghantar bala tentera pada tahun 308 SM untuk mengisytiharkan Bactria sebagai sebahagian empayar baru bernama Seleucid.

Sejak Bactria berada dalam kekuasaan Seleucid selama beberapa dekad, Seleucid menjadi kaya atas kelebihan yang terdapat pada Bactria ini. Kemudian wilayah ini dipanggil dengan nama ‘Tanah Seribu Kota’. Tambahan pula, golongan Yunani dan Bactria hidup harmoni tidak seperti keadaan ketika Alexander berkuasa. Walau bagaimanapun, keamanan Seleucid terganggu pada pertengahan abad ke-3 SM.

KEMERDEKAAN BACTRIA

Pada tahun 245 SM, Andragoras iaitu pegawai perintah wilayah Parthia pergi ke barat Bactria dan memberontak melawan para tuan tanah Seleucid. Akhirnya Andragoras berjaya menubuhkan kerajaan di barat Bactria namun sementara saja kerana mudah ditakluk oleh anasir lain akibat ketiadaan perlindungan ketenteraan Seleucid.

Wilayah Parthia kemudian ditakluk oleh golongan Parni dari Iran dan menubuhkan Empayar Parthia.
Bactria pada ketika itu diperintah oleh pegawai perintah bernama Diodotus yang taat dengan Seleucid yang diperintah oleh Antiochus I. Setelah mengetahui pemberontakan Andragoras ini, beliau menggugat Seleucid dengaan mengisytiharkan Bactria sebagai wilayah merdeka dan menubuhkan kerajaan Graeco-Bactria serta melantik dirinya sebagai raja.

Tidak seperti Andragoras, Diodotus berjaya mempertahankan kerajaan barunya dengan mematahkan invasi tentera Parthia dan tidak mendapat ancaman dari Seleucid yang sibuk pertahankan empayar di bahagian barat. Walaupun Bactria telah menjadi wilayah bebas, namun hubungannya dengan dunia Hellenistik terputus akibat kewujudan Empayar Parthia yang menjadi ‘dinding’. Bactria tidak lagi berkongsi kekayaan dari Jalan Sutera kepada dunia tersebut.

KEGEMILANGAN GRAECO-BACTRIA

Penubuhan awal kerajaan ini memperoleh zaman keamanan sejak di bawah pemerintahan Diodotus. Sesetengah sejarahwan memperolehi sumber tentang hubungan empayar Seleucid dengan Graeco-Bactria.

Pada tahun 246 SM, Seleucid berada dalam fasa kekacauan. Jadi pemerintah ketika itu bernama Seleucus II cuba mengadakan hubungan baik dengan Diodotus dengan mengahwinkannya dengan adik perempuan Seluecus. Sumber ini menunjukkan kerajaan Graeco-Bactria diterima oleh Seleucid, walaupun Diodotus bertindak keluarkan wilayah ini dari genggaman Seleucid.

Sekitar tahun 225 SM, Diodotus telah digulingkan takhtanya oleh perampas bernama Euthydemus, kemudian melantik dirinya sebagai raja kedua Graeco-Bactria. Pada akhir abad ke-3 SM, maharaja Seleucid bernama Antiochus II the Great melancarkan kempen penaklukan di timur empayar bagi merampas kembali bekas jajahan milik Alexander.

Pada 206 SM, Graeco-Bactria telah diserang dan ditakluk oleh tentera Seleucid yang muncul dari barat laut Afghanistan. Euthydemus sempat melarikan diri ke ibu kota Bactra. Antiochus mengejar Euthydemus sehingga ibu kota tempat baginda berlindung dibedil. Bala tentera Graeco-Bactria pertahankan tanah air selama 2 tahun dan kemudian kedua-dua kuasa menandatangani perjanjian damai.

Dalam perjanjian tersebut, Euthydemus dan Antiochus mesti mengisytiharkan empayar masing-masing dan mengikat perjanjian dengan mengahwini puteri Antiochus dengan putera Euthydemus bernama Demetrius.

Selesai berkonflik dengan Seleucid, Graeco-Bactria memulakan kempen perluasan empayar bermula dari India. India mengalami fasa kekacauan selepas kemangkatan maharaja Maurya bernama Asoka pada 232 SM. Masuk abad ke-2 SM, tentera Graeco-Bactria arahan raja baru iaitu Demetrius mula menyerang India melalui Hindu Kush.

Semasa Demetrius sibuk menjarah India, takhta Graeco-Bactria mula diganggu oleh perampas bernama Eucratides. Demetrius kembali ke tanah air untuk merampas kembali takhta tersebut namun pertempuran berlaku dengan tentera arahan Eucratides, kemudian mangkat ketika bertempur.

FASA AKHIR GRAECO-BACTRIA

Ramai sejarahwan beranggapan bahawa Eucratides kembalikan dinasti Diodotus kerana baginda ialah cucu keturunan Diodotus. Perkara pertama Eucratides perlu buat sebagai pemerintah baru ialah meneruskan kempen menjarah India. Hasilnya, Graeco-Bactria berjaya menawan utara India, seterusnya menubuhkan kerajaan Indo-Greek.

Pada tahun 145 SM, Eucratides dibunuh oleh puteranya sendiri dan bermulanya p3rang sivil yang akan melemahkan kerajaan Graeco-Bactria. Tambahan pula, puak nomad dari utara bernama Yuezhi mengambil kesempatan menjarah Graeco-Bactria, selepas melarikan diri dari puak Xiongnu.

Pada 125 SM, puak nomad Yuezhi menjarah Graeco-Bactria dan raja Bactria terakhir bernama Heliocles II melarikan diri dan memindahkan ibu kota ke lembah Kabul, seterusnya memerintah utara India. Maka, kerajaan Graeco-Bactria telah tumbang, tinggal kerajaan Indo-Greek yang bertahan sehinggalah abad pertama Masihi.

Inilah sejarah wilayah Bactria yang begitu panjang, bermula dari empayar Parsi Achaemenid hingga ke kerajaan Graeco-Bactria.

RUJUKAN:

Mingren, Wu. 9 October 2021. The Graeco-Bactrian Kingdom: Alexander The Great’s Easternmost Legacy. Ancient Origins.

Vukovic, A. 2 October 2021. Bactria – The Bountiful, Sought-after Region of Ancient History. Ancient Origins.


Kenapa Aku Nak Setiap Anak Muda Tonton Filem Bajrangi Bhaijaan?

1. Pertamanya, ia adalah sebuah filem road movie yang digarap dengan tema yang baik. ‘Road movie’ ialah filem dimana watak-watak utama meninggalkan rumah mereka(baca:berhijrah), melalui sebuah perjalanan dari satu tempat ke tempat ataupun ‘perjalanan spiritual’ dimana ianya lebih kepada ‘typically altering the perspective from their everyday lives’. Antara filem dalam genre ini yang aku suka ialah Dari Jemapoh Ke Manchestee(2001), Wild(2014) dan Life Of Pi(2012).

2. Naratifnya mengangkat tema yang sangat power iaitu: (1) Tema kemanusiaan melangkaui sempadan agama. (2) Penyatuan konflik perang saudara antara Pakistan-India melalui nilai kemanusiaan. Kau dapat bayangkan tak, seorang pemuda penganut agama Hindu yang setia, sanggup mati dipukul, ditangkap pemerintah dan hampir terbunuh hanya kerana mahu mengembalikan seorang anak gadis 6 tahun ke pangkuan ibunya, padahal budak tu takde pertalian apapun dengan dia.

3. Cuba ko tengok minit-minit awal filem ini. Tengok scene macamana Munni(lakonan Harshaali Malhotra) turun daripada train hanya kerana nak menyelamatkan kambing yang terjatuh ke dalam kolam. Ya, Munni hanya berumur 6 tahun tetapi mempunyai naluri untuk membantu makhluk Tuhan sehingga dia tertinggal keretapi. Meanwhile, sebahagian remaja kita kat Malaysia malam-malam pi merempit sampai ada yang menyusahkan pengguna jalanraya. Nampak tak perbezaan antara ‘membantu’ dan ‘menyusahkan’ tu?

4. Tema utama filem ini adalah berkaitan dua anak muda yang berlainan dunia tetapi disatukan atas nama kemanusiaan. Pawan Kumar(lakonan cemerlang Salman Khan) adalah seorang anak muda berwawasan yang baik, bertemu secara tak sengaja dengan anak kecil bernama Munni yang terpisah jauh dari keluarganya. Kita lihat watak dalam filem ini berusaha sedaya-upaya untuk keluar daripada kepompong ‘dunia klise kebanyakkan anak muda’ (baca: the easy-comfort zone anak muda sekarang iaitu duduk di bawah ketiak mak dan ayah). Lihat watak Salman Khan yang sanggup ‘falling out’ daripada kesenangan hidup yang dia ada untuk travel ke Pakistan(dengan takde pasport), semata-mata nak hantar Munni yang takde kena mengena pun dengan hidup dia. Dan kita juga dapat lihat watak Munni(yang polos, serba kekurangan dan dia hanya 6 tahun), tapi berjaya mengharungi jerit perih untuk kembali bersama ibunya. Meanwhile, sebahagian anak-anak muda kat Malaysia pi merempit malam-malam kononnya nak nampak rebel atas jalanraya, tapi nak isi minyak mintak mak ayah duit. Rebel apa gitu?

5. Oleh itu, kita dapat membuat ‘simple conclusion’ bahawa anak muda adalah penting dalam mengubah lanskap sesuatu organisasi ataupun negara. Ya, dengan semangat 2 orang anak muda inilah, di akhirnya mereka berjaya mengubah isu perbalahan keluarga yang ortodoks, isu institusi polis yang korup, isu media yang berat sebelah serta isu dua negara yang sedang bergolak dapat diselesaikan atas nama kemanusiaan.

6. Di saat drama dan filem kita di Malaysia masih di awang-awangan dengan buat cerita anak muda habis belajar je terus jadi CEO, atau terus ada kereta besar atau rumah besar, ataupun watak perempuan bertudung tergedik-gedik nak ngorat lelaki dalam drama Maghrib, hakikatnya, orang lain dah jauh meninggalkan kita dalam industri filem/drama ni. Ini hakikat yang pahit untuk kita telan.

7. Filem ini juga menekankan tentang travel. Sebagai anak muda, korang disarankan untuk keluar travel supaya korang boleh kenal budaya orang. Kau akan belajar dan dapat pengalaman hidup bila ko travel ke negara orang lain. Taklah kita jumud dan statik duduk bawah tempurung dunia kita sendiri.

8. Filem ini juga memperlihatkan bagaimana wanita memainkan peranan yang sangat penting dalam kejayaan seseorang. Kita lihat watak wanita ditonjolkan secara berselang-seli antara kedua-dua watak utama tersebut. Watak emansipasi ibu Munni dan Kareena Kapoor berjaya memberikan persepsi bahawa jatuh dan bangun seseorang itu adakalanya adalah disebabkan oleh kaum wanita.

9. Ada yang mengatakan filem ini ada unsur-unsur politeisme dan pluralisme agama. Tetapi pada aku, kita sebagai penonton, perlu matang dalam menilai sisi positif sesebuah filem tersebut. Apa yang jelas mahu ditimbulkan ialah isu toleransi beragama dan bagaimana positifnya kesan yang akan kita perolehi sekiranya nilaian toleransi dan sikap saling menghormati antara satu sama lain ni dapat diterapkan dalam masyarakat majmuk.

10. Aku suka filem ini kerana permainan emosinya. 5 minit pertama filem ini sebenarnya mampu menumpahkan air mata bagi siapa yang menonton filem ini. Sebenarnya, 5 minit pertama filem ini adalah key-point yang menggarap lanskap filem ini sebagai sebuah filem yang seronok untuk ditonton. Apa agaknya yang akan berlaku jika ko berada di tempat Munni?

11. Aku juga suka watak wartawan jalanan yang dilakonkan oleh Nawazuddin Siddiqui. Ya, watak ini menceritakan tentang kebobrokan media massa dan tanpa watak penting ni, entah apa jadi pada Salman Khan. Dengarnya watak ini diadaptasi daripada watak sebenar wartawan jalanan di Pakistan bernama Chand Nawab.

12. Dan, filem ini penuh dengan permainan mis en scene dan nilai ambiguiti. Cuba ko tengok berapa kali babak gari dalam filem ini. Kenapa gari yang dipilih berbanding objek lain? Dan ada banyak lagi sebenarnya perlambangan yang kita boleh kaji dalam filem BB ni.

13. Kepada yang belum menonton, silalah tonton filem ini dengan mata hati kerana banyak perkara yang akan ko belajar daripada filem ini. Filem ini bukan sekadar polemik Syiah semata tetapi ia jauh lebih besar daripada itu. Jom tonton!


Champaner Pavadagh : Lambang Keharmonian Agama Di India

India sememangnya menempatkan banyak monumen bersejarah yang mempunyai seni bina mengagumkan, antaranya seperti Taman Arkeologi Champaner-Pavagadh. Taman arkeologi ini merangkumi sebuah kota dan struktur-struktur megah yang dipengaruhi seni bina pelbagai budaya meliputi Hindu, Jain, dan Islam. Oleh kerana itu, tapak Warisan Dunia UNESCO satu ini dianggap sebagai salah sebuah tapak warisan budaya paling penting di India.

SEJARAH TAMAN ARKEOLOGI CHAMPANER-PAVAGADH

Kawasan taman arkeologi ini telah pun dihuni sekurang-kurangnya sejak Zaman Logam, sebelum ia kemudiannya ditinggalkan. Menurut legenda, sebuah petempatan mapan ditubuhkan di situ sekitar tahun 400 Masehi oleh dewa Hindu.

Sementara itu, hasil saintifik pula mendapati sebuah kota dibangunkan di kawasan tersebut pada kurun ke-8 Masehi oleh Vanaraja si raja Dinasti Chavada bagi menghormati Panglima Champa. Ramai raja Hindu memerintah rantau itu menerusi sebuah kubu yang didirikan di Bukit Pavagadh.

Pada tahun 1297, raja Hindu yang bernama Ram Gaur Tuar tewas dalam pep3r4ngan dan kota yang ditadbirnya habis dij4r4h oleh t3nt3ra Muslim dari Dinasti Khaliji. Apapun, dominasi Muslim ke atas kota itu tidak berpanjangan dan ia diambil-alih oleh Rajput.

Rajput berupaya mendepani s3r4ngan-s3r4ngan Muslim sehingga kurun ke-16, di mana pada kurun tersebut mereka kalah di tangan Sultan Gujarat. Sejumlah tentera Rajput kemudian memeluk Islam dan kota itu diubah namanya menjadi Mahmudabad Champaner.

Kota ini meraih kepesatan menerusi sektor pembuatan dan perdagangan. Namun pada 1530an, kota tersebut dij4r4h oleh Mughal sekaligus menghumbannya ke era kemunduran dan menjelang lewat kurun ke-16, ia mula ditinggalkan.

Semasa pegawai British mengunjungi kawasan berkenaan pada 1800an, mereka hanya menjumpai ratusan sahaja warga tempatan yang masih tinggal. Lama-kelamaan, kegemilangan kota itu dihidupkan semula. Masyarakat India yang menetap di sana juga banyak membantu memelihara tapak berkenaan dan pada hari ini, ia menjadi salah sebuah destinasi pelancong terpenting di Gujarat.

KEINDAHAN TAMAN ARKEOLOGI CHAMPANER-PAVAGADH

Taman arkeologi Champaner-Pavagadh mempunyai keluasan sehingga 1330 hektar (3280 ekar). Kawasan ini dimercui oleh kvbu bersejarah di Bukit Pavagadh yang masih lengkap dengan pintu-pintu gerbangnya yang megah.

Di sana juga terdapat sebuah kuil Hindu yang diapit oleh menara-menara bercahaya, di mana ia menjadi destinasi kunjungan para penganut agama itu pada setiap tahun.

Di puncak Bukit Pavagadh berdiri Kuil Kalika Mata yang menjadi tempat berlangsungnya sebuah festival Hindu. Bukit itu juga menempatkan sejumlah kuil Jain yang dibina pada zaman pertengahan. Tembok-tembok Champaner pula boleh dijejak kembali tarikh pembinaannya pada kurun ke-15 Masehi.

Secara keseluruhan, taman arkeologi ini merangkumi sebelas jenis bangunan dan kira-kira 114 buah puing runtuhan bersejarah. Antara tinggalan terpenting di taman arkeologi ini adalah sebuah perigi bertingkat yang dahulunya berfungsi sebagai sumber bekalan air dan turut dianggap sebagai tempat suci.

Tapak ini juga menempatkan berdozen masjid dan masjid paling utama di antara semua adalah Masjid Jamek tahun 1656 yang dipengaruhi seni bina Muslim dan Hindu. Masjid setinggi dua tingkat ini dilengkapi dengan sejumlah menara.

Begitu juga dengan Masjid Kevda yang walaupun saiznya lebih kecil, ia meraih kemasyhuran tersendiri menerusi minaret-minaretnya yang dihiasi kekubah berbentuk glob.

Di perkarangan diraja pula, terdapat beberapa buah m4k4m raja Muslim seperti m4k4m Sakar Khan dan makam seorang wali yang masing-masing dihiasi dengan pelbagai warna. Sejumlah astaka dibina di sekeliling tasik-buatan sekaligus menambahkan lagi ciri estetika taman arkeologi ini.

Selain runtuhan menara tinjau dan kilang cetak, terdapat juga di sana beberapa buah jelapang bata yang dibina bagi tujuan menyimpan bekalan makanan untuk kegunaan pasukan t3nt3ra yang berkawal di kota.

MENGUNJUNGI TAMAN ARKEOLOGI CHAMPANER-PAVAGADH DI INDIA

Tapak bersejarah ini terletak kira-kira 85 batu (144km) dari Ahmedabad dan pelancong boleh mengunjunginya dengan menaiki pengangkutan awam. Sejumlah bayaran dikenakan sebelum pelancong dibenarkan untuk memasuki kawasan tersebut.

Papan maklumat dan papan penunjuk arah juga disediakan oleh pihak kerajaan supaya dapat menambahkan lagi pengalaman para pelancong dalam menikmati keindahan Champaner-Pavagadh.

RUJUKAN:

Ed Whelan. (14 Ogos 2020). Champaner-Pavagadh, the Essence of Religious Harmony. Ancient Origins.
https://www.ancient-origins.net/ancient-places-asia/champaner-pavagadh-0014119